1.6 tan saderi terlebih racun perosak dimusnahkan
Oleh SAFINA RAMLI

10 November 2021, 8:41 pm
GEORGE TOWN – Jabatan Kesihatan Negeri Pulau Pinang (JKNPP) hari ini melupuskan lebih 1.6 tan saderi yang diimport dari China selepas dikesan mengandungi residu racun perosak jenis melebihi had yang dibenarkan.
Pengarah Kesihatan negeri, Dr. Ma’arof Sudin dalam satu kenyataan hari ini berkata, sayuran berkenaan yang bernilai RM12,960 didapati dibawa masuk ke negara ini menerusi Pintu Masuk Antarabangsa Pulau Pinang di sini.
“Sebanyak 1,620 kilogram saderi itu dikesan mengandungi residu racun perosak jenis Organonitrogen melebihi had yang dibenarkan,” katanya.
Menurutnya, JKNPP melalui Bahagian Keselamatan dan Kualiti Makanan akan terus memastikan produk hasil pertanian yang diimport masuk ke negara ini adalah mematuhi keperluan Akta Makanan 198 dan Peraturan-Peraturan Makanan 1985.
Dalam pada itu, katanya Kementerian Kesihatan melalui Bahagian Keselamatan dan Kualiti Makanan telah menjalankan pemantauan secara berkala ke atas produk pertanian yang dijual dipasaran tempatan.
“Hasil daripada pemantauan yang dijalankan pada tahun 2020 mendapati secara puratanya 12.2 peratus produk melanggar residu racun perosak telah dikesan.

“Kebolehkesanan telah dilaksanakan dan diwar-warkan kepada pengeluar serta pengimport produk hasil pertanian berkaitan perkara ini,” katanya. – K! ONLINE


Ahli perniagaan rugi RM310,000 angkara Macau Scam
10 November 2021, 8:09 pm
KUALA LUMPUR – Akibat mendedahkan maklumat perbankan kepada ‘pegawai bank’ palsu, seorang ahli perniagaan wanita kerugian RM310,000 ditipu sindiket penipuan Macau Scam dalam kejadian Ahad lalu.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihak JSJK menerima satu laporan yang dibuat mangsa (ahli perniagaan) yang berusia 55 tahun itu semalam.
“Berdasarkan laporan, kejadian itu berlaku kelmarin apabila mangsa yang merupakan warga tempatan telah dihubungi oleh seorang ‘pegawai bank’ yang mendakwa kad kredit miliknya telah digunakan dalam jumlah yang besar.
“Mangsa telah diminta untuk menghubungi ‘Bank Negara Malaysia’ melalui nombor telefon yang telah diberikan.
“Dalam perbualan tersebut, mangsa diminta untuk mendedahkan maklumat perbankan, bagaimanapun mangsa menyedari dirinya ditipu apabila menerima mesej memaklumkan telah berlaku beberapa transaksi daripada akaun miliknya ke akaun yang tidak dikenal pasti melibatkan jumlah RM310,000,” ujarnya dalam kenyataan hari ini.
Menurutnya, kes disiasat di bawah Seksyen 420 Kanun Keseksaan kerana tipu.

Dalam masa yang sama, beliau berkata, bagi mengelakkan diri daripada menjadi mangsa penipuan Macau Scam, orang ramai perlu mendapatkan butir-butir terperinci pihak berkuasa yang berkaitan tentang sebarang siasatan seperti nama atau pangkat pemanggil serta tempat bertugas.
“Di samping itu, perlu juga membuat panggilan semula kepada agensi berkenaan melalui talian rasmi termasuk tidak mendedahkan maklumat akaun dan OTP/TAC kepada pihak ketiga melalui panggilan telefon,” ujarnya. – K! ONLINE


Pembancuh air maut dilanggar pemandu Myvi terlelap
Oleh DIYANATUL ATIQAH ZAKARYA

10 November 2021, 8:36 pm
MELAKA – Seorang pembancuh minuman ‘coconut shake’ maut selepas dirempuh sebuah kereta ketika merakam gambar kejadian kemalangan di Jalan Tun Hamzah, di sini pagi tadi.
Dalam kejadian pada pukul 9.20 pagi itu, mangsa, Syarurazi Kaharudin, 23, meninggal dunia di tempat kejadian akibat cedera parah.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, sebelum itu, berlaku kemalangan membabitkan kereta jenis Proton Saga dari Ayer Keroh ke Duyong.
Katanya, mangsa yang melihat kejadian itu pergi ke lokasi untuk merakam gambar sebelum dirempuh sebuah kereta Perodua Myvi yang dipandu seorang wanita.
“Hasil siasatan awal, pemandu Myvi dipercayai terlelap menyebabkan kenderaan yang dinaiki bersama seorang anak perempuan berusia lapan tahun terbabas dan melanggar mangsa. – K! ONLINE.


Tiada aduan kes cacing helikopter dalam pisang
Oleh AMREE AHMAD

10 November 2021, 9:27 pm
PUTRAJAYA – Jabatan Pertanian Malaysia menafikan rakaman video yang tular menerusi media sosial mengenai isu kewujudan cacing helikopter atau helicobacter dalam pisang.
Ketua Pengarahnya, Datuk Zahimi Hassan berkata, maklumat yang dipaparkan dalam hantaran ditularkan itu juga tidak benar dengan informasi didapati tidak sahih selain diragui.
“Sehingga kini, tiada aduan dan laporan mengenai kes serangan helicobacter pada tanaman pisang di Malaysia yang diterima oleh pihak jabatan,” katanya menerusi kenyataan hari ini.
Beliau turut menjelaskan bahawa helicobacter merupakan sejenis bakteria dan bukan dari kumpulan serangga atau ulat seperti dilaporkan dalam video berdurasi satu minit 29 saat itu.
Berdasarkan rekod luar negara, rakaman yang tular itu juga didapati berasal dari sumber tidak sahih kerana adalah tidak normal untuk cacing menyempurnakan kitaran hidup dalam pisang.
Ia turut diakui Pihak Berkuasa Keselamatan Makanan dan Pertanian Abu Dhabi di Emiriah Arab Bersatu menerusi ciapan di akaun sosial rasmi Twitter agensi itu pada 1 November lalu.

“Justeru, memang agak luar kebiasaan bagi seekor cacing mampu untuk melengkapkan satu pusingan hidup dalam buah pisang sehingga saiz ditunjukkan melalui video itu,” jelas Zahimi. – K! ONLINE


Bapa asyik menari, anak heret turun pentas
Oleh KOSMO!

10 November 2021, 7:30 pm
JAKARTA – Seorang lelaki yang sedang asyik menyanyi dan berjoget di atas pentas diheret turun oleh anak perempuannya yang tidak gemar melihat bapanya melakukan perkara sedemikian, lapor laman berita Suara.com hari ini.
Video yang tular itu dimuat naik di akaun TikTok bernama @happymusic.90 dan setakat ini mendapat 2.3 juta tontonan.
Pada awalnya, kanak-kanak perempuan itu dilihat memanggil bapanya untuk turun dari pentas, namun tidak dihiraukan bapanya.
Akibat marah dengan perlakuan tersebut, dia berjalan ke arah pentas lalu mengheret bapanya turun.
Lelaki itu dilihat pasrah dan hanya tertawa melihatkan tindakan anaknya.
Netizen membanjiri ruangan komen dengan memberikan pelbagai komen.

“Kanak-kanak itu berkata bahawa wang untuk membeli sosej tiada, jadi, dia perlu memanggil bapanya,” kata seorang netizen.
“Seorang bapa tidak akan mampu menolak ajakan anaknya,” kata seorang netizen. – Agensi


Polis Papar buru 7 tahanan lari dari depoh tahanan
Oleh IVAN AMIRUL

10 November 2021, 7:43 pm
PAPAR – Polis daerah ini memburu tujuh tahanan lelaki yang masih bebas ekoran melarikan diri dari Depoh Tahanan Imigresen (DTI) Papar, awal pagi hari ini.
Dalam kejadian pukul 3.30 pagi itu, semua tahanan berkenaan melarikan diri dengan merosakkan bumbung tandas pusat tahanan terbabit sebelum memotong pagar pusat tahanan.
Ketua Polis Daerah Papar, Deputi Superintendan Batholomew Ak Umpit berkata, menurut laporan awal, seramai 14 tahanan dilaporkan melarikan diri namun tujuh tahanan berjaya ditahan semula setakat pukul 10.30 pagi tadi di sekitar kawasan DTI berkenaan.
“Gerakan operasi mengesan baki tahanan yang melarikan diri sudah dilancarkan sejak awal lagi tadi.
“Operasi turut dibantu Jabatan Imigresen (JIM), Pasukan Gerakan Udara (PGU), unit anjing pengesan K9 dan Pasukan Polis Marin (PPM).
“Siasatan awal di lokasi kejadian mendapati semua tahanan yang melarikan diri berusia 22 hingga 43 tahun itu tinggal di blok tengah dan memanjat bumbung setinggi hampir dua meter sebelum memotong pagar sebelum bertindak melarikan diri,” katanya dalam sidang akhbar di Ibu Pejabat Polis Daerah (IPD) Papar hari ini. – K! ONLINE.


Tidak puas hati kerap dihimpit lori punca baling batu
Oleh NUR ANATI JUHARI

10 November 2021, 7:54 pm
JITRA – Perbuatan khianat seorang lelaki membaling batu ke arah kenderaan yang melalui Lebuh Raya Utara-Selatan berhampiran Malau di sini sejak Ahad lalu berakhir apabila dia ditahan di jejambat Bandar Darulaman di sini hari ini.
Suspek berusia 34 tahun itu ditahan ketika dia dipercayai mahu mengulangi perbuatan sama di lokasi tersebut pada pukul 1.45 tengah hari.
Ketua Polis Daerah Kubang Pasu, Superintendan Rodzi Abu Hassan berkata, bertindak atas maklumat dan risikan, pihaknya mengesan seorang lelaki menunggang motosikal jenis Honda Wave di atas jejambat seorang diri.
Berita berkaitan: Pemandu hampir terbabas dibaling batu
Katanya, suspek dilihat dalam keadaan mencurigakan di atas jejambat dari Jalan Wang Tepus menghala Bandar Darulaman.
“Pemerhatian mendapati lelaki itu turun dari motosikal dan mengambil sesuatu daripada raga motosikal.

“Anggota melihat gerak-geri suspek dan mengesyaki dia cuba melakukan sekali lagi perbuatan membaling batu ke arah kenderaan di lebuh raya,” katanya pada sidang akhbar di Ibu Pejabat Polis Daerah (IPD) Kubang Pasu di sini hari ini.
Polis kemudian menahan suspek dan menemui dua ketul batu di dalam raga motosikalnya.
Hasil soal siasat, suspek mendakwa melakukan perbuatan itu kerana rasa tidak puas hati dengan pemandu lori yang sering menghimpit kenderaannya sebelum ini.
“Suspek didapati positif dadah jenis methamphetamine dan memiliki tujuh rekod kes dadah dan jenayah,” ujarnya.
Setakat ini, polis menerima dua laporan kenderaan rosak akibat terkena batu yang disyaki dibaling suspek manakala pihak PLUS pula menerima sebanyak tiga laporan berkaitan kejadian sama. – K! ONLINE.


Portugal haramkan majikan hubungi pekerja selepas waktu pejabat
Oleh KOSMO!

10 November 2021, 7:00 pm
LISBON, PORTUGAL – Kerajaan Portugal meluluskan undang-undang baharu yang mengharamkan majikan untuk menghantar pesanan ringkas kepada pekerja selepas waktu bekerja, lapor akhbar Mirror UK semalam.
Bukan sekadar itu, majikan bahkan perlu membayar perbelanjaan yang perlu ditanggung pekerja disebabkan sistem bekerja dari rumah.
Menurut parti pemerintah, Parti Sosialis, peraturan baharu yang diluluskan oleh parlimen negara itu pada Jumaat lalu merupakan maklum balas kepada isu-isu dihadapi pekerja ketika pelaksanaan bekerja dari rumah akibat pandemik Covid-19.
Di bawah undang-undang baharu itu, syarikat perlu membayar perbelanjaan yang dikenakan akibat bekerja dari rumah seperti bil elektrik dan internet yang tinggi.
Majikan juga boleh dikenakan penalti sekiranya menghubungi pekerja selepas waktu bekerja.
Undang-undang baharu itu juga melarang majikan daripada mengawasi pekerja mereka ketika bekerja dari rumah.

Portugal adalah negara pertama di Eropah yang mengubah peraturan bekerja dari rumah disebabkan wabak Covid-19.
Walaupun bekerja dari rumah memberikan fleksibiliti kepada sebahagian besar penduduk, namun keperluan campur tangan kerajaan menjadi jelas disebabkan isu seperti ketidaksamaan akses internet. – AGENSI


Adibah Noor, ‘Senario’, Aliff Aziz antara peserta GV8
Oleh MOHD. HAIKAL ISA

10 November 2021, 6:16 pm
PETALING JAYA – Program realiti nombor satu tanah air, Gegar Vaganza (GV) kembali dengan musim kelapan apabila menyaksikan 13 orang penyanyi hebat bakal berentap bagi merebut gelaran juara.
13 penyanyi yang bakal menjadi pertaruhan edisi kali ini terdiri daripada enam penyanyi solo lelaki, lima penyanyi solo wanita dan dua penyertaan secara duo atau berkumpulan.
Enam bintang solo lelaki yang memberi saingan kali ini ialah Aweera, Azan Scan, Datuk Fazley, Shidee, Bandi Amuk dan Aliff Aziz (Singapura).
Sementara itu, senarai penyanyi solo wanita yang turut menyahut cabaran musim ini ialah Adibah Noor, Ani Mayuni, Suki, Nikki dan Upiak Isil (Indonesia).
Musim ini turut menyaksikan penyertaan daripada anggota kumpulan lawak, Senario iaitu Saiful Apek dan Yassin. Turut memberi saingan kumpulan Nico sekali gus melengkap 13 penyertaan musim kali ini secara keseluruhan.
GV8 masih mengekalkan formal asal penjurian yang diadili berdasarkan sistem per markah am 100 peratus barisan juri profesional.

Barisan juri tetap terdiri daripada maestro muzik tersohor, Datuk Ramli MS, penyanyi legenda Indonesia, Hetty Koes Endang dan guru vokal berpengalaman, Datuk Syafinaz Selamat.
Edisi kali ini akan dikendalikan pengacara musim terdahulu iaitu Nabil Ahmad dan Jihan Muse.
Konsert mingguan GV8 akan mula bersiaran secara langsung dari Pusat Konvensyen Antarabangsa Putrajaya (PICC) selama 10 minggu pada setiap Ahad, pukul 9 malam bermula 21 November 2021 dan dipancarkan secara eksklusif menerusi Astro Ria.
Juara GV8 akan membawa pulang wang tunai bernilai RM100,000 beserta trofi sumbangan Astro. – K! ONLINE


Tujuh lagi kluster baharu dikenal pasti
Oleh SITI A'ISYAH SUKAIMI

10 November 2021, 7:37 pm
PUTRAJAYA – Tujuh kluster baharu dikenal pasti terdiri daripada dua kluster tempat kerja serta masing-masing satu kluster kumpulan berisiko tinggi, pendidikan lain, institusi pendidikan Kementerian Pendidikan (KPM), institusi pendidikan swasta berdaftar di bawah KPM dan pendidikan tinggi.
Kesemua kluster baharu tersebut dilaporkan di Selangor, Pulau Pinang, Kelantan, Johor, Pahang dan Kuala Lumpur yang menjadi antara penyumbang kepada 6,243 kes baharu dengan keseluruhan kes positif Covid-19 sebanyak 2,522,498 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes harian hari ini, 106 kes (1.7 peratus) adalah kategori tiga, empat dan lima serta 6,137 kes (98.3 peratus) kategori satu dan dua.
“Terdapat 5,068 kes sembuh dengan jumlah kes sembuh sepenuhnya daripada Covid-19 sebanyak 2,430,122 kes.
“Sebanyak 543 kes sedang dirawat di Unit Rawatan Rapi dan 279 kes memerlukan bantuan pernafasan,” katanya dalam satu kenyataan di sini hari ini. -K! ONLINE


Bomba gagalkan cubaan bunuh diri
Oleh IVAN AMIRUL

10 November 2021, 7:48 pm
SEMPORNA – Seorang lelaki berjaya dipujuk anggota bomba ketika cuba membunuh diri di sebuah menara pencawang telekomunikasi di Kampung Cina, Jalan Pekan Semporna hari ini.
Dalam kejadian pukul 12.30 tengah hari itu, lelaki berusia dalam lingkungan 30-an terbabit berjaya dibawa turun menggunakan tangga sebelum diserahkan kepada polis.
Jurucakap Pusat Gerakan Operasi, Jabatan Bomba dan Penyelamat Malaysia Sabah berkata, pihaknya menerima panggilan pada pukul 12.51 tengah hari.
“Sepasukan empat anggota dan pegawai dari Balai Bomba dan Penyelamat Semporna bergegas ke lokasi kejadian.
“Sebaik tiba, mangsa dikesan masih berada di atas pencawang dipercayai cuba membunuh diri.
“Anggota bomba kemudian memanjat menara pencawang setinggi 30 meter itu untuk memujuk lelaki berkenaan dan dia turun sendiri menggunakan tangga,” katanya dalam kenyataan akhbar hari ini.-K! ONLINE.


MOU perkastaman tingkatkan dagangan Malaysia-Indonesia
Oleh AMREE AHMAD

10 November 2021, 7:10 pm
PUTRAJAYA – Malaysia dan Indonesia hari ini memuktamadkan Memorandum Persefahaman (MOU) dalam sektor perkastaman yang dijangka meningkatkan lagi perdagangan dua negara.
Kementerian Kewangan menerusi kenyataan di sini berkata, pemeteraian MoU itu melibatkan Jabatan Kastam Diraja Malaysia (JKDM) dan Direktorat Jenderal Bea dan Cukai Indonesia.
“Ia ditandatangani oleh Menteri Kewangan, Tengku Datuk Seri Zafrul Abdul Aziz dengan rakan sejawatannya dari republik itu, Sri Mulyani Indrawati di Istana Bogor, Indonesia,” katanya.
Majlis berkenaan turut disaksikan Perdana Menteri, Datuk Seri Ismail Sabri Yaakob yang dalam rangka kerja lawatan rasmi ke negara tersebut dan Presiden Indonesia, Joko Widodo.
Dengan termeterai MOU itu ujar kementerian berkenaan, hubungan antara Malaysia dan Indonesia dari segi pentadbiran dan penguatkuasaan perkastaman akan terus diperkasakan.
Pelaksanaan MOU itu juga ujarnya, menguntungkan pengeksport dan pengimport kedua-dua negara, sekali gus bakal menyumbang peningkatan perdagangan Malaysia dengan Indonesia. – K! ONLINE


Dana 1MDB yang diseleweng beri faedah kepada Jho Low
Oleh NORLIZAH ABAS

10 November 2021, 6:59 pm
KUALA LUMPUR – Bekas Ketua Pegawai Eksekutif 1Malaysia Development Berhad (1MDB) memberitahu Mahkamah Tinggi di sini hari ini, sebilangan besar dana syarikat itu telah diseleweng dan disalurkan kepada beberapa entiti yang memberi faedah kepada ahli perniagaan dalam buruan, Low Taek Jho (Jho Low).
Mohd. Hazem Abdul Rahman, 49, berkata, berdasarkan dokumen yang dikemukakan kepada mahkamah, salah urus tadbir tersebut telah menjerumuskan 1MDB kepada tanggungan liabiliti kewangan yang tidak perlu.
Ketika ditanya peguam Wan Aizuddin Wan Mohammad, saksi pendakwaan ke-10 itu menyatakan kegagalan urus tadbir ketika beliau berjawatan CEO, pada satu peringkat tertentu telah menghancurkan syarikat tersebut.
Bagaimanapun, Mohd. Hazem menyatakan, beliau menerima arahan secara tetap daripada Jho Low namun sama ada arahan itu diberikan oleh Datuk Seri Najib Tun Razak, hanya boleh disahkan oleh ahli perniagaan itu yang kini dalam buruan.
Semalam, mahkamah diberitahu, pengurusan 1MDB mendapat arahan daripada Jho Low yang disifatkan oleh pihak pendakwaan sebagai ‘alter ego’ kepada Najib.
Beliau memberi keterangan pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi oleh bekas Perdana Menteri.

Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama. – K! ONLINE


Farzana Hayani tidak langgar Akta UiTM
Oleh MOHAMAD NAUFAL MOHAMAD IDRIS

10 November 2021, 6:36 pm
SHAH ALAM – Penyertaan salah seorang pelajar Universiti Teknologi Mara (UiTM), Farzana Hayani Mohd. Nasir sebagai calon Pakatan Harapan (PH) dalam Pilihan Raya Negeri (PRN) Melaka tidak melanggar Akta UiTM.
Naib Canselor UiTM, Prof. Dr. Roziah Mohd. Janor berkata, pihaknya telah menyemak akta tersebut sebaik sahaja Farzana Hayani diumumkan untuk bertanding di kerusi Dewan Undangan Negeri (DUN) Sungai Rambai pada Isnin lalu.
“UiTM mempunyai akta sendiri dan akta tersebut membenarkan Farzana bertanding dalam PRN Melaka.
“Dia juga merupakan pelajar UiTM pertama yang masih belajar menjadi calon bagi sesebuah parti politik bertanding dalam pilihan raya,” katanya ringkas selepas Majlis Penyerahan Sijil Pengiktirafan Sijil Pengiktirafan The Malaysia Book Of Records di Bangunan Canselori UiTM Shah Alam, di sini, hari ini.
Farzana Hayani, 21, mencipta sejarah baharu dalam dunia politik Malaysia apabila menjadi calon termuda yang bertanding dalam PRN tersebut.
DUN Sungai Rambai menyaksikan pertembungan empat penjuru antara Farzana, Siti Faizah Abdul Azis (Barisan Nasional), Muhammad Jefri Safry (Perikatan Nasional) dan Nazatul Asyraf Md. Dom (Parti Bumiputera Perkasa Malaysia).

Sementara itu, Roziah menasihati pelajar UiTM supaya menghabiskan pengajian mereka terlebih dahulu sebelum menerima tawaran menjadi calon mana-mana parti politik untuk bertanding dalam pilihan raya. -K! ONLINE


Ramai penghantar makanan tertipu pelanggan COD
Oleh NABIL AIMAN NOR AZWAN

10 November 2021, 5:43 pm
PETALING JAYA – Seorang penghantar makanan berkongsi kisah pada orang ramai mendakwa seorang pelanggan telah membuat pesanan secara tunai tetapi tidak mahu membuat pembayaran selepas makanan sampai di kediamannya.
Menerusi perkongsian gambar oleh Ezuan Wan di laman sosial Facebook FoodPanda Rider Malaysia, beliau memperingatkan penghantar makanan yang lain supaya berhati-hati dengan pelanggan tersebut.
“Hati-hati kepada penghantar makanan FoodPanda dengan Grabfood, pelanggan ini dah banyak kes ‘order’ (pesan) makanan secara ‘cash’ (tunai) lepas itu suruh tinggal dekat lif dan dia akan kata nak ‘transfer'(masukkan dalam akaun).
“Selepas itu dia akan diam terus, ramai ‘rider’ (penghantar makanan) dekat Bayan Lepas dah kena tipu dengan dia ini, saya naik panggil tak nak buka pintu bila pihak polis panggil sekejap sahaja buka pintu,” katanya dalam posting tersebut.
Menerusi tinjaun Kosmo! di ruangan komen mendapati rata-rata orang ramai telah terkena dengan helah yang dilakukan pelanggan itu sambil memuat naik bukti pesanan dibuat olehnya.
“Cukuplah pernah kena sekali, taktik ini dah tak menjadi dekat saya ‘no pay no food’ (tak bayar tiada makanan) kalau ikut logik akal pesan secara tunai lepas itu bila makanan dah sampai tiba-tiba tak ada duit,” kata Shazx Rizz Alkuuza.

“Ya, betul saya baru sahaja kena, dia pandai banyak taktik dah panggil beberapa kali tak nak keluar rumah, saya telefon polis suruh datang baru dia nak keluar,” ujar Muhammad Irfan.
“Saya pun ada terkena juga, memang tak perasan dia ada ‘transfer'(masukkan dalam akaun) atau tidak, bila tengok posting ini terus saya teringat dekat dia, memang dia tak ada masukkan duit,” jelas Panglima Isahak.
Pekongsian tersebut mendapat lebih 2,500 reaksi dan mendapat lebih 1,000 perkongsian di media sosial Facebook. – K! ONLINE


DMR sedia kembali bayaran penginapan jika aduan benar
Oleh MOHD AZLI ADLAN

10 November 2021, 5:19 pm
KUALA TERENGGANU – Pengurusan Duyong Marina & Resort (DMR) bersedia untuk mengembalikan bayaran caj seorang pelanggan sekiranya aduannya tentang bilik penginapan kotor dan rosak yang tular di media sosial terbukti benar.
Pengurus Besar DMR, Wan Mohd. Faizul Wan Abas berkata, pemeriksaan bagaimanapun mendapati pihaknya tidak pernah menerima aduan berhubung dakwaan itu daripada mana-mana pelanggan sebelum ini.
“Saya telah mengarahkan siasatan dilakukan berhubung dakwaan itu termasuk meminta kakitangan DMR menghubungi semula pelanggan terbabit bagi mendapat penjelasan lanjut.
“Malangnya, usaha kami mengalami kegagalan kerana nombor telefon individu beralamat dari Kedah tersebut yang dimaklumkan dalam daftar kemasukan bilik penginapan tidak tepat,” katanya di sini hari ini.
Terdahulu, beliau mengulas perkongsian seorang pengguna Facebook di laman Hotel Review Malaysia tentang dakwaan pengalaman buruknya menginap DMR yang bertaraf empat bintang.
Pengguna Facebook yang menggunakan nama Rania Adira itu mendakwa bilik penginapan tidak diselenggara dengan baik seperti tandas berlumut dan air bertakung serta kerosakan pada bahagian beranda.

Wan Mohd. Faizul berkata, pemeriksaan pihaknya juga mengesahkan pelanggan dikenali sebagai Rania Adira itu menginap di sebuah bilik jenis Deluxe Eksekutif yang berharga RM380 semalam selama lima hari dari 14 Oktober hingga 18 Oktober lalu.
Begitupun beliau memberitahu, tiada sebarang aduan diterima daripada pelanggan itu mahupun ahli keluarganya sepanjang tempoh lima hari penginapan tersebut.
“Sehubungan itu, kami mahu menghubunginya bagi mendapatkan gambaran sebenar. Saya akui fasiliti di DMR sudah lama namun kami tidak akan sesekali memberikan pelanggan menginap di bilik yang sudah rosak.
“Sudah menjadi prosuder operasi standard (SOP) kami untuk melakukan pemeriksaan terlebih dahulu sebelum pelanggan dibenarkan memasuki bilik penginapan,” katanya. – K! ONLINE


Pusat pemindahan sementara Langkap dibuka semula
Oleh ASLIZA MUSA

10 November 2021, 5:06 pm
TELUK INTAN – Pusat pemindahan sementara (PPS) Dewan Majlis Perbandaran Teluk Intan (MPTI) Langkap dibuka semula apabila 41 penduduk terpaksa berpindah selepas kediaman mereka dinaiki air, hari ini.
Penduduk Kampung Batu 7 ½, Lorong Mesra, Changkat Jong itu berpindah ke PPS berkenaan yang dibuka pada pukul 11 pagi tadi.
Jurucakap Sekretariat Jawatankuasa Pengurusan Bencana Hilir Perak berkata, penduduk dipindahkan selepas rumah mereka dinaiki air setinggi 0.3 meter.
Katanya, mereka yang terlibat terdiri daripada lapan lelaki, lapan wanita serta 15 kanak-kanak lelaki dan 10 kanak-kanak perempuan.
“Banjir kilat berlaku akibat limpahan air Sungai Sungkai Mati dan Sungai Sungkai Hidup selain hujan lebat petang semalam.
“Pemantauan berkala dijalankan di lokasi bagi memastikan keadaan terkawal,” katanya.

PPS MPTI Langkap ditutup pada pukul 3 petang semalam, selepas 21 mangsa dibenarkan pulang ke rumah selepas banjir surut sepenuhnya.
Kesemua mereka merupakan penduduk yang terjejas akibat banjir di Lorong Kedah, Lorong Sidang Osman dan Kampung Baru Batu 8.- K! ONLINE


David Beckham hasilkan lukisan pokok Krismas guna bola sepak
Oleh KOSMO!

10 November 2021, 6:00 pm
LONDON – Lagenda bola sepak England, David Beckham menggunakan kemahiran tendangan bebasnya untuk menghasilkan sebuah lukisan pokok krismas dengan cara menendang bola sepak bersalut cat ke arah sebuah kanvas, lapor akhbar The Sun semalam.
Beckham, 46, turut menanggalkan bajunya ketika sedang mengambil posisi untuk mencipta ‘hasil seni’ berwarna-warni tu.
“Memulakan sambutan Krismas dengan penuh bergaya . Siapa kata bola sepak bukan seni?’’ tulisnya di Instagram.
Isterinya, Victoria, kemudiannya secara berseloroh membalas, “Bila anda mahu mula membuat kad Krismas keluarga?’’. – Agensi


Impian warga Bangladesh buka kilang aiskrim musnah
10 November 2021, 5:36 pm
KUALA LUMPUR – Impian seorang lelaki warga Bangladesh mahu membuka kilang aiskrim di negara ini punah sekelip mata akibat ditipu ejen sindiket pemerdagangan orang dan pendatang asing tanpa izin (PATI) hingga dia kerugian RM20,000, enam tahun lalu.
Lebih menyedihkan, Mosharaf, 37, sanggup menjual kilangnya di Comilla, Dhaka, Bangladesh berharga RM25,000 semata-mata mahu dijadikan modal bagi membuka kilang aiskrim di negara ini.
Mosharaf mendakwa, ejen sindiket warga Bangladesh itu memang dikenalinya dan dia berjanji untuk menguruskan perjalanan memasuki negara ini serta akan membantunya membuka kilang.
“Saya masuk ke negara ini menggunakan visa profesional (visa perniagaan) dan sebaik tiba di negara ini, saya dihantar ke sebuah rumah lima tingkat di Shah Alam yang dijadikan ‘transit’ dan terkejut mendapati sekumpulan lelaki Bangladesh lain turut berada di situ.
“Kami diugut akan dikurung tanpa makan dan minum selagi tidak menjelaskan bayaran yang diminta. Saya bernasib baik apabila isteri di Bangladesh membuat bayaran RM20,000 kepada ejen tersebut sebelum saya dibebaskan.
“Saya menghubungi rakan di Putrajaya dan cuba mencari pekerjaan, namun selepas enam bulan saya dapat kerja sebagai tukang cuci di sebuah kondominium di Ibu kota,” ujarnya kepada pemberita ketika ditemui pada sidang akhbar Persatuan Pengguna Islam Malaysia (PPIM) di Our Private Place, Kondominium Villa Puteri, dekat sini hari ini.

Sidang akhbar itu menyentuh berkenaan isu penipuan, penindasan dan salahlaku dalam pengambilan pekerja asing ke negara ini serta penglibatan syarikat swasta dalam permohonan pengambilan pekerja asing.
Menurut Ketua Aktivis PPIM, Datuk Nadzim Johan, sindiket berkenaan dipercayai berselindung di sebalik syarikat tempatan yang mana pengarah atau pemegang syer adalah rakyat tempatan dan mereka mengaut keuntungan berbillion ringgit menyebabkan kerajaan kerugian dari segi kutipan hasil cukai.
“Pada tahun 2015, terdapat syarikat swasta menguruskan pengambilan pekerja asing dan mereka akan berurusan dengan syarikat atau sindiket di negara sumber (negara asal pekerja) untuk mengutip bayaran antara RM15,000 hingga RM20,000 bagi seorang pekerja untuk layak bekerja di negara ini.
“Justeru itu, saya minta kerajaan mengkaji semula sistem kemasukan pekerja asing ke negara ini termasuk tidak melantik pihak ketiga (syarikat swasta) sebagai ejen bagi menghapuskan kegiatan penyalahgunaan kuasa seumpama ini berlaku,” ujarnya. – K! ONLINE


‘Karen’ didakwa masih enggan pakai pelitup muka
Oleh KOSMO!

10 November 2021, 5:32 pm
PETALING JAYA – Wanita warga asing yang sebelum ini tular kerana enggan memakai pelitup muka di sebuah pusat beli-belah sekali lagi mencuri perhatian pengguna media sosial selepas dikesan mengulangi kesalahan sama.
Menerusi video berdurasi enam saat yang dikongsi seorang pengguna Twitter, memaparkan wanita tersebut yang digelar ‘Karen’ berjalan bersama dua lagi individu lain tanpa memakai pelitup muka.
“Mesti seronok jadi kaya dan ada berhak untuk rasa anda mengatasi undang-undang.
“Selain itu, apa yang berlaku apabila anda telah didenda sekali tetapi terus mengabaikan SOP (prosedur operasi standard) di Bangsar dan Damas? Mengapakah dia dikecualikan daripada peraturan yang sama yang dikenakan kepada orang lain?,” kata pengirim video itu.
Tinjauan Kosmo! di ruang komen mendapati rata-rata pengguna media sosial berang dengan tindakan wanita tersebut dan menggesa pihak berkuasa untuk bersifat lebih tegas terhadap wanita tersebut.
“Kecewa sangat-sangat kalau dia tak kena hukuman berat. Terang-terang perlekeh peraturan yang ditetapkan,” kata Nigel.

“Tunggu juga adakah hidup wanita ini akan dirumitkan sama seperti individu yang enggan divaksin? Harap tak ada ‘double standard’,” kata Rayyan.
“Teringat awal-awal Covid-19 dulu ada adik tu menangis kena saman sebab turunkan pelitup muka dekat stesen KTM!,” kata Shila.
Terdahulu, Kosmo! sebelum ini melaporkan wanita tersebut dikenakan kompaun sebanyak RM3,000 atas kesalahan melanggar SOP Pelan Pemulihan Negara Fasa 4 di butik Dior Suria Kuala Lumpur (KLCC) Oktober lalu. – K! ONLINE


RON97 naik 2 sen kepada RM3.08 seliter
Oleh LUQMAN RIDHWAN MOHAMED NOR

10 November 2021, 5:14 pm
PUTRAJAYA – Harga runcit petrol RON97 naik sebanyak 2 sen seliter iaitu daripada RM3.06 seliter kepada RM3.08 seliter berkuat kuasa esok sehingga 17 November depan.
Kementerian Kewangan (MOF) dalam satu kenyataan berkata, harga runcit petrol RON95 serta diesel kekal masing-masing pada paras RM2.05 seliter dan diesel RM2.15 seliter.
Katanya, kerajaan mengekalkan harga runcit RON95 dan diesel biarpun harga pasaran sebenar bagi kedua-dua produk telah meningkat melebihi paras harga siling yang telah ditetapkan kerana mahu melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Ribut petir di beberapa negeri malam ini
Oleh ALWANI ZAFIRAH

10 November 2021, 6:13 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di beberapa kawasan melibatkan sembilan negeri yang dijangka berlaku sehingga pukul 8 malam hari ini.
MetMalaysia dalam kenyataan berkata, kawasan yang terlibat di Terengganu ialah Dungun dan Kemaman manakala di Pahang melibatkan kawasan Jerantut, Kuantan, Pekan dan Rompin.
“Di Selangor, kawasan terlibat ialah Hulu Selangor, Klang, Gombak, Petaling, Hulu Langat dan Sepang.
“Dijangka semua kawasan di Wilayah Persekutuan Kuala Lumpur, Wilayah Persekutuan Putrajaya, Melaka dan Johor akan berdepan cuaca ribut petir malam ini,” katanya di sini hari ini.
Selain itu, amaran yang sama turut melibatkan kawasan di Negeri Sembilan seperti Jelebu, Seremban, Kuala Pilah Rembau, Jempol dan Tampin.
Bagi Sarawak, kawasan terlibat ialah Kuching (Lundu dan Kuching), Sibu (Selangau), Kapit (Kapit, Bukit Mabong dan Belaga), Bintulu (Tatau dan Sebauh) dan Limbang, manakala di Sabah melibatkan kawasan Pendalaman (Kuala Penyu dan Beaufort), Pantai Barat (Papar) dan Sandakan (Kinabatangan). – K! ONLINE


Polis kesan empat lelaki bantu kes bunuh ah long
Oleh ISKANDAR SHAH MOHAMED

10 November 2021, 6:06 pm
SHAH ALAM – Polis sedang mengesan empat lelaki bagi membantu siasatan kes seorang pemberi pinjaman wang atau ah long yang maut ditetak di hadapan sebuah restoran di Bandar Bukit Tinggi, Klang, Sabtu lalu.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, polis sudah mengenal pasti identiti semua individu berkenaan.
“Mereka yang dikehendaki iaitu Low Chee Boon, 40; Lim Chee Hau, 39; Tan Kok Pin, 34 dan Yap Chin Hock, 58.
“Tiga daripada mereka beralamat terakhir di sekitar Jenjarom, Kuala Langat manakala seorang lagi di Pelabuhan Klang,” katanya dalam kenyataan hari ini.
Dalam kejadian pukul 12.20 tengah hari Sabtu lalu, mangsa berusia 47 tahun mati ditetak dengan parang oleh dua penjenayah selepas menikmati makanan bersama dua anaknya di sebuah kopitiam.
Jelas Nik Ezanee, polis setakat ini sudah menahan enam suspek yang dipercayai terlibat dalam kes berkenaan. – K! ONLINE.


121 Pengerusi JPKKP Kuala Pilah terima surat lantikan
Oleh AFIFI HAFIZ MOHD NOR

10 November 2021, 5:27 pm
KUALA PILAH – Seramai 121 Pengerusi Jawatankuasa Pembangunan dan Keselamatan Kampung Persekutuan (JPKKP) di daerah ini menerima surat pelantikan hari ini.
Menurut Timbalan Pengarah Pembangunan Negeri Sembilan, Datuk Mohamad Azhar Saleh, sebanyak 393 kuota JPKKP di negeri ini telah diperuntukan berdasarkan jumlah kampung tradisi yang telah didaftarkan di Kementerian Luar Bandar.
Katanya, seramai 13 keanggotaan bagi setiap JPKKP termasuk pengerusi, setiausaha dan 11 ahli.
“Jumlah itu terbahagi kepada lapan Parlimen seperti Kuala Pilah, Seremban, Rasah, Port Dickson, Jempol, Tampin, Jelebu dan Rembau.
“Fungsi utama JPKKP ialah untuk merancang dan melaksanakan pelan pembangunan kampung dengan penglibatan komuniti setempat,” katanya.
Beliau berkata demikian ketika Majlis Penyampaian Surat Pelantikan JPKKP Negeri Sembilan peringkat daerah Kuala Pilah di sini hari ini. – K! ONLINE


[VIDEO] Tak serik cerai, Adam tunggu jodoh
Oleh HANISAH SELAMAT

10 November 2021, 4:22 pm
KUALA LUMPUR – Penyanyi Adam AF tidak pernah menutup pintu hati untuk mengenali hati budi wanita biarpun sudah lima tahun hidup menduda.
Katanya, perceraian bukan noktah kehidupan atau meninggalkan trauma berpanjangan seperti tanggapan sesetengah pihak yang melihatnya terus kekal solo hingga sekarang.
Dia sebaliknya masih mencari wanita yang tepat untuk dijadikan isteri.
“Bagi saya tiada istilah serik atau trauma kerana semua itu pengalaman hidup dan kalau ada jodoh berkahwin esok, maka esok jugalah saya kahwin. Ini semua aturan Allah.
“Bukan saya tak ingin berkeluarga sebab sekarang pun usia saya sudah mencecah 38 tahun. Cuma ada yang saya berkenan, dia pula tak mahu, begitu juga sebaliknya. Jadi kita tunggu saja jodoh yang tepat.
“Pernah juga bercinta tetapi putus di tengah jalan. Semua ini berbalik kepada-Nya. Jodoh, ajal dan maut semuanya terletak di tangan Allah SWT. Siapa saya untuk menidakkan takdir.

“Apa pun hati saya tetap terbuka untuk mengenali insan lain,” katanya ketika ditemui pada majlis pelancaran program realiti Hijrahku Laguku.
Penyanyi kelahiran Akademi Fantasia 2 (AF2) itu mendirikan rumahtangga dengan pelakon yang juga bekas anggota Elite, Fiza pada September 2013.
Namun mereka bercerai sekitar April 2014 tetapi rujuk pada tahun sama dan Fiza sekali lagi menuntut cerai dua tahun kemudian selepas memaklumkan hubungan itu tidak boleh dipertahankan.
Perkahwinan mereka juga tidak dikurniakan cahaya mata.
Sementara itu, Adam yang kini menggunakan nama komersil Pangiran Adam mengakui masih bersahabat dengan bekas isteri.
Katanya, biarpun mereka tidak dikurniakan cahayamata, anak-anak Fiza pernah menjadi sebahagian daripada hidupnya sekali gus dia masih bertanya khabar mereka.
“Anak-anaknya juga pernah menjadi anak saya dulu. Sebab itu kami tetap berkawan tetapi ketika dia sudah berkahwin semula komunikasi kami terputus.
“Ketika itu tidak manis untuk saya menghubunginya walaupun sekadar mahu bertanyakan keadaan anak-anak. Apabila dia solo kembali, persahabatan kami terjalin semula.
“Macam kawan lain, tanya khabar selain perkembangan diri. Masing-masing pun sudah ‘move on’ dan matang,” tambahnya yang turut dipilih sebagai peserta program realiti terbitan TV Alhijrah itu.
Mengenai penggunaan nama Pengiran Adam, pemilik nama sebenar Mohd Aizam Mat Saman itu mengakui ia sebagai permulaan baharu yang lebih segar terhadap perjalanan kerjaya seninya.
“Sejujurnya saya mahu tampilkan Adam yang baharu menerusi panggilan Pangiran Adam itu sendiri selain pada masa sama turut mengekalkan nama keluarga kami.
“Selepas beberapa tahun menumpukan perhatian terhadap perniagaan, pembabitan dalam program ini juga jadi batu loncatan untuk saya berkongsi lagu kemanusiaan.
“Saya teruja menyahut cabaran produksi kerana seperti bisnes yang saya usahakan, rancangan realiti sebegini juga beri manfaat kepada orang ramai,” akuinya yang memberikan khidmat perubatan alternatif. – K! ONLINE


Lelaki direman tujuh hari bantu siasatan kes bunuh ibu saudara
Oleh ASLIZA MUSA

10 November 2021, 4:21 pm
IPOH – Lelaki yang dipercayai terlibat dalam kes pembunuhan ibu saudaranya di Kampung Cina, Menglembu semalam, direman tujuh hari bermula hari ini.
Perintah reman sehingga Selasa depan itu dikeluarkan Majistret Nur Melati Diana Abdul Wahab di Mahkamah Majistret di sini.
Reman terhadap suspek berusia 40 tahun itu bagi membolehkan siasatan dijalankan mengikut Seksyen 302 Kanun Keseksaan kerana membunuh.
Terdahulu, seorang wanita warga emas berusia 73 tahun ditemui mati dengan kesan kelar dan tikaman pada leher semalam.
Mangsa, Aw Foong Meng ditemui dalam keadaan tertiarap dan berlumuran darah di tepi katil dalam bilik di rumahnya.
Pemeriksaan ke atas mangsa mendapati terdapat kesan kelar dan tikaman pada leher dengan senjata berupa pisau masih tertusuk di belakang leher wanita itu.

Susulan itu, seorang lelaki berusia 40 tahun yang juga anak saudara mangsa dan tinggal bersamanya ditahan untuk membantu siasatan. – K! ONLINE


Bung Mokhtar dapat pelepasan sementara pasport keluar negara
Oleh NORLIZAH ABAS

10 November 2021, 4:57 pm
KUALA LUMPUR – Mahkamah Sesyen di sini mengembalikan sementara pasport Ahli Parlimen Kinabatangan, Datuk Seri Bung Moktar Radin bagi membolehkan beliau berlepas ke luar negara bulan ini.
Hakim Rozina Ayob membenarkan pelepasan sementara pasport beliau selama 13 hari bermula hari ini hingga 22 November ini bagi membolehkannya memulakan perjalanan ke Arab Saudi atas urusan rasmi.
Peguam Teh See Khoon yang mewakili Bung Mokhtar memberitahu pihak media, mahkamah membenarkan permohonan itu berikutan tiada bantahan dikemukakan oleh pihak pendakwaan.
Rozina kemudian mengarahkan beliau memulangkan semula pasport pada 22 November sebelum perbicaraan bersambung pada 26 November ini.
Pasportnya ditahan oleh mahkamah sebagai sebahagian daripada syarat jaminan dalam perbicaraan rasuah yang sedang didengar di hadapan hakim berkenaan manakala isterinya, Datin Seri Zizie Izette A. Samad turut didakwa atas tuduhan bersubahat.
Sebelum ini, Mahkamah Tinggi membenarkan empat figura terkenal iaitu Datuk Seri Najib Tun Razak dan isteri, Datin Seri Rosmah Mansor, Datuk Seri Dr. Ahmad Zahid Hamidi dan peguam Tan Sri Dr. Muhammad Shafee Abdullah mendapatkan pasport masing-masing untuk ke luar negara atas urusan berlainan.

Najib dan isteri ke Singapura, Ahmad Zahid ke Jerman manakala Muhammad Shafee ke New York, Amerika Syarikat selepas pihak pendakwaan tidak membantah keempat-empat permohonan yang dikemukakan secara berasingan.
Bung Mokhtar dibicarakan atas tiga pertuduhan, satu daripadanya menerima rasuah RM2.2 juta daripada ejen pelaburan Public Mutual, Madhi Abdul Hamid melalui Zizie.
Dia didakwa melakukan kesalahan itu sebagai dorongan untuk mendapatkan kelulusan Menteri Kewangan (II) agar Felcra melabur RM150 juta dalam unit amanah Public Mutual di Public Bank Cawangan Taman Melawati di Jalan Bandar 12, Taman Melawati, Kuala Lumpur, antara 12.30 tengah hari dan 5 petang pada 12 Jun 2015.
Berhubung pertuduhan kedua, Bung Mokhtar didakwa menerima rasuah RM262,500 daripada Madhi, melalui Public Islamic Treasures Growth Fund nombor akaun 044797816 yang didaftarkan atas nama Zizie.
Bung juga menghadapi pertuduhan ketiga mendapatkan suapan RM335,500 daripada ejen pelaburan Public Mutual, Norhaili Ahmad Mokhtar melalui nombor akaun Public Ittikal Sequel Fund 044797824 yang didaftarkan atas nama Zizie.
Zizie juga dibicarakan atas tiga pertuduhan bersubahat dengan suaminya melakukan kesalahan itu. – K! ONLINE


‘Tangga ke bilik hotel tunggu masa terbelah dua’
Oleh KOSMO!

10 November 2021, 4:45 pm
PETALING JAYA – Tidak habis isu harga ikan Siakap yang boleh buat bayar duit muka Perodua Axia, kini timbul pula isu lain juga membabitkan sektor pelancongan.
Nampaknya, setelah pembukaan sektor pelancongan ini, pelbagai isu yang timbul, boleh diibaratkan penantian untuk bercuti selama ini hancur berkecai.
Satu perkongsian di media sosial berhubung kualiti sebuah hotel lima bintang di Kuala Terengganu cukup membuatkan orang ramai hilang ‘selera’ untuk bertandang ke hotel tersohor itu.
Menerusi perkongsian tersebut, seorang pelanggan mendedahkan pengalamannya ketika bercuti ke negeri Pantai Timur itu dengan menyewa hotel terbabit pada harga RM380 satu malam.
Jelasnya, hotel tersohor itu hanya indah pada nama namun kualiti serta layanan yang diberikan oleh pihak hotel terbabit tersangat buruk.
“Kami tinggal lima hari empat malam. kami sampai awal pukul 2.30 petang. Terpaksa tunggu, pukul 3 petang, masih tak boleh juga check-in. Bilik belum sedia, hinggalah pukul 4 petang baru dibenarkan daftar masuk (check-in),” tulisnya.

Katanya lagi, untuk ke bilik, kereta buggy cuma satu sahaja yang bergerak dan kena tunggu seketika kerana ada lagi pelanggan yang tidak dibawa ke bilik.
“Kami tempah untuk katil bersaiz King, bila sampai dapat katil single dua biji. Dah masuk bilik, nak mandi tengok tuala tiada.
“Tandas dia, lumut hitam berdaki dekat dinding. Rak sinki pun buruk, lagi kecewa buka pili air nak mandi. Tak sampai beberapa saat air dah bertakung. Tandas nak berak pun kena flush banyak kali.
“Cermin pintu bilik dekat bahagian beranda pun pecah. Beranda juga menakutkan, rumput panjang dah memanjat beranda, macam tak terjaga. Beranda kotor, tahi cicak, tompokan sisa kotoran,” jelasnya lagi.
Dalam pada itu, katanya kerusi meja untuk lepak dekat beranda juga tiada. Penghawa dingin jelasnya sekejap sejuk sekejap panas.
“Tangga nak ke bilik retak, tunggu masa nak terbelah dua. Bila pijak tangga bergoyang-goyang. Pagi tu siap ada tahi kucing lagi dekat tangga.
“Suasana malam memang lagi menakutkan, dekat laman cuma ada lampu seketul dua. Sebelah ada blok yang dah tak guna, terbiar kosong. Lima hari empat malam yang tidak seronok,” jelasnya. – K! ONLINE


Kekasih tidak berkira kudrat, duit – Zulin Aziz
Oleh NUR EMIRA SAIZALI

10 November 2021, 4:30 pm
PETALING JAYA – Pernah melalui episod duka suatu ketika dahulu, hati selebriti versatil Zulin Aziz kembali dihiasi dengan kehadiran kekasih hatinya, Farhan Norzaini yang disifatkan sebagai lelaki bertanggungjawab menjaga dirinya sepanjang tempoh perkenalan mereka.
Zulin atau nama sebenarnya Farah Azleenda Abdul Aziz, 32, berkongsi hal tersebut dalam satu hantaran Instagram sempena ulang tahun kelahiran ke-34 Farhan semalam.
Tutur pelakon drama Penjara Janji itu, dia bertuah kerana dipertemukan dengan lelaki yang tidak pernah berkira dalam pelbagai hal seperti tenaga dan wang ringgit.
“Dia sangat bertanggungjawab dengan keluarga dan sentiasa bekerja keras demi bahagiakan kami. Dia tegas, bagus juga sebab saya seorang yang degil namun sangat penyayang.
“Farhan juga menjaga saya sedayanya dan tidak pernah berkira soal kudrat dan duit. Ya Allah, limpahkan rezeki buatnya,” katanya dalam satu entri Instagram.
Dalam pada itu, Zulin turut menitipkan doa agar Tuhan permudahkan segala urusan antaranya dengan Farhan pada masa akan datang.

“Saya doakan semoga awak sentiasa dalam lindungan Allah, diberi kebahagiaan dan kejayaan dunia akhirat.
“Semoga Allah permudahkan urusan kita. Doakan kami ya. Selamat hari jadi cinta,” ujarnya.
Untuk rekod, sekitar Mac lalu Zulin mengejutkan ramai apabila berkongsi secara rasmi foto Farhan dalam satu hantaran Instagram.
Sebelum ini, pelantun lagu Dan Ketika Itu pernah mengumumkan majlis perkahwinan dengan seorang jejaka misteri yang sepatutnya berlangsung sekitar 2018 tidak kesampaian.
Sehingga kini, Zulin masih tidak berkongsi lanjut tentang punca pembatalan hari bahagia tersebut. – K! ONLINE


Pemuda kongsi tips perkhemahan ‘rare’
Oleh ALWANI ZAFIRAH

10 November 2021, 4:36 pm
PETALING JAYA – Aktiviti berkhemah dan berkelah menjadi acara wajib bagi setiap keluarga dalam meluangkan masa bersama terutamanya pada hujung minggu.
Selepas sektor pelancongan dan riadah dibenarkan oleh kerajaan, ramai dilihat mengambil peluang berkelah di kawasan pantai, air terjun dan kawasan riadah lain dengan mendirikan khemah sebagai tempat berlindung.
Menerusi satu muat naik di laman Facebook @Muhammad Al-Fathoni, dia berkongsi tips pemasangan kain rentang sisi berbumbung yang jimat dan mudah secara sendiri.
“Untuk keselesaan ketika bersantai, selain menggunakan khemah yang dibeli, kita boleh ‘DIY’ membuat kain rentang sisi berbumbung pada kereta dan caranya senang serta jimat kos tapi cukup untuk lindung dari panas juga hujan.
“Antara peralatan yang diperlukan ialah cangkuk penyangkut, kain rentang, tali dan tiang,” ciapnya.
Tambahnya lagi, pastikan cangkuk penyangkut dan kain rentang yang dibeli berkualiti agar mampu menahan cuaca panas dan hujan.

Selain itu, dia juga berkongsi cara pemasangan yang betul menerusi kapsyen yang disertakan pada gambar-gambar yang dimuat naik di ciapannya.
Tinjauan di ruangan komen mendapati rata-rata pengguna Facebook dilihat mula bersemangat untuk membuat khemah sendiri selepas mendapatkan tips yang berguna menerusi perkongsian tersebut.
“Selepas ini jika pergi ke pantai boleh DIY sendiri khemah macam ini, tak panas,” komen Nurul Asyikin
“Menarik dan jimat kos. Hujung minggu ni boleh cuba buat dan paling penting selesa nak duduk santai sambil berbaring tanpa kena panas,” kata Muhd Rizman. – K! ONLINE


Malaysia, Indonesia meterai 2 MoU
Oleh LUQMAN RIDHWAN MOHAMED NOR

10 November 2021, 4:51 pm
PUTRAJAYA – Malaysia memeterai dua memorandum persefahaman (MoU) dengan Indonesia hari ini yang merangkumi kerjasama dalam dua bidang.
Perdana Menteri, Datuk Seri Ismail Sabri Yaakob berkata, MoU pertama ditandatangani adalah Kerjasama Dalam Bidang Pendidikan dan yang kedua Kerjasama dan Bantuan Bersama Dalam Perkara Kastam.
“Pemeteraian kedua-dua MoU ini satu lagi tanda kepada tahap hubungan baik yang telah lama terjalin di antara Malaysia dan Indonesia.
“Sebanyak lima MoU dan Perjanjian juga akan dimeterai oleh sektor swasta kedua-dua negara. Pelaburan yang memasuki Indonesia melalui MoU dan Perjanjian ini bernilai AS$3.1 bilion (RM12.8 bilion),” katanya hari ini.
Beliau berkata demikian pada sidang akhbar antaranya dan Presiden Indonesia, Joko Widodo (Jokowi) di Istana Bogor, Indonesia hari ini.
Dalam pada itu, Ismail Sabri berkata, Malaysia dan Indonesia akan terus berkerjasama rapat dalam menangani cabaran-cabaran yang telah timbul akibat Covid-19 terutamanya dalam bidang kesihatan.

Pada masa sama, katanya, beliau dan rakan sejawatnya itu bersetuju supaya Malaysia dan Indonesia melaksanakan satu koridor perjalanan antara kedua-dua negara melalui aturan Aturan Koridor Perjalanan atau Laluan Perjalanan Vaksinasi (VTL).
“Cadangannya, sebagai permulaan, inisiatif koridor perjalanan ini akan menghubungkan Kuala Lumpur dan Jakarta melalui jalan udara, kemudian boleh ditambah destinasi-destinasi lain yang telah menunjukkan risiko yang rendah.
“Ia akan memberi keutamaan kepada mereka yang telah divaksinasi penuh, bagi kategori pengembara untuk tujuan rasmi, perniagaan, perubatan dan kemanusiaan,” katanya.
Ujarnya, koridor perjalanan itu juga akan melibatkan pengiktirafan bersama sijil vaksinasi Covid-19 dan standard keputusan ujian saringan PCR Covid-19.
“Inisiatif ini tentunya akan memudahkan pergerakan semula rakyat kedua-dua negara. Pembukaan semula sempadan secara kaedah yang selamat adalah penting dalam mengimbangi di antara keperluan membuka dan membangunkan semula ekonomi dan menjaga aspek keselamatan dan kawalan kesihatan awam.
“Saya dan Bapak Presiden berharap inisiatif ini dapat dimuktamadkan dan mula dilaksanakan pada awal tahun 2022,” katanya.
Menurut Ismail Sabri, beliau telah memberi jaminan kepada Jokowi bahawa kerajaan Malaysia akan terus memastikan kebajikan dan perlindungan rakyat Indonesia yang bekerja di Malaysia tetap dipelihara.
“Contohnya, pada tahun lepas, Akta Standard Minimum Perumahan, Penginapan dan Kemudahan Pekerja 1990 (Akta 446) telah diluluskan pindaannya, yang menjamin keselesaan penginapan pekerja, bukan sahaja untuk rakyat Malaysia tetapi juga untuk rakyat asing.
“Saya dan Bapak Presiden seterusnya mengambil maklum tentang kemajuan proses bagi memuktamadkan MoU Pengambilan dan Perlindungan Pekhidmat Domestik Indonesia (PDI) di Malaysia di antara Kementerian Sumber Manusia Malaysia dan Kementerian Tenaga Kerja Indonesia,” katanya.
Katanya, Malaysia juga berharap agar Program Rekalibrasi yang telah dilanjutkan oleh kerajaan sehingga penghujung tahun ini dapat dimanfaatkan sepenuhnya oleh warganegara Indonesia di Malaysia yang ingin pulang secara sukarela atau untuk bekerja secara sah di Malaysia. – K! ONLINE


Bahana ‘main puteri’, 18 individu dikompaun langgar SOP
Oleh ROSALWANI CHE SOH

10 November 2021, 5:03 pm
KOTA BHARU – Seramai 18 individu termasuk empat wanita dikompaun selepas melanggar prosedur operasi standard (SOP) apabila mereka didapati berkumpul dan terlibat dalam kaedah rawatan tradisional ‘main puteri’ di sebuah rumah di Kampung Sungai, Bachok semalam.
Kompaun bernilai RM60,000 itu dikeluarkan terhadap kesemua individu berusia 23 hingga 63 tahun kira-kira pukul 2 pagi.
Timbalan Ketua Polis Kelantan, Datuk Muhamad Zaki Harun berkata, polis menerima maklumat daripada orang awam yang memaklumkan bahawa terdapat aktiviti ‘main puteri’ sehingga menyebabkan 100 individu berkumpul menyaksikan kaedah rawatan tradisional itu di rumah berkenaan pada pukul 12.30 tengah malam.
Menurutnya, polis telah bergegas ke rumah berkenaan dan memberi amaran agar orang ramai bersurai daripada aktiviti itu.
“Selepas satu jam setengah kemudian, polis sekali lagi menjalankan rondaan di rumah itu dan mendapati mereka tidak mengendahkan larangan tersebut. Polis terus menyerbu rumah itu, namun ramai pengunjung telah melarikan diri.
“Bagaimanapun, kita berjaya menahan 18 individu termasuk tuan rumah dan individu yang terbabit dalam kaedah rawatan tradisional itu sebelum mengeluarkan kompaun terhadap mereka,” katanya.

Beliau berkata demikian ketika ditemui pemberita selepas Mesyuarat Jawatankuasa Kerja Keselamatan Negeri di Kompleks Kota Darulnaim di sini hari ini.
Menurut Muhamad Zaki, jumlah RM60,000 kompaun yang dikeluarkan itu melibatkan tiga orang penganjur aktiviti masing-masing dikompaun RM10,000 manakala 15 orang lagi RM2,000 setiap seorang.
Ujarnya, kompaun itu dikeluarkan mengikut Peraturan 8, Peraturan-Peraturan Pencegahan dan Pengawalan Penyakit Berjangkit, Pelan Pemulihan Negara 2021 kerana melakukan aktiviti terlarang.
“Aktiviti berkumpul beramai-ramai tidak dibenarkan kerana kes Covid-19 masih tinggi ketika ini. Kompaun yang dikeluarkan ini merupakan satu pengajaran memandangkan jangkitan Covid-19 di Kelantan meningkat kepada lebih 800 kes sejak beberapa hari lalu,” katanya.
Tambahnya, berdasarkan rekod, polis Kelantan telah mengeluarkan sebanyak 5,359 kompaun melibatkan pelbagai kesalahan termasuk melanggar SOP sejak Mac tahun lalu sehingga semalam.- K! ONLINE


223 laporan enggan vaksin di Perak
Oleh ASLIZA MUSA

10 November 2021, 4:04 pm
KUALA KANGSAR: Polis menerima 223 laporan daripada individu di seluruh Perak berhubung keengganan menerima suntikan vaksin Covid-19.
Ketua Polis Perak, Datuk Mior Faridalathrash Wahid berkata, laporan tersebut dibuat mewakili diri dan keluarga masing-masing dengan pelbagai alasan termasuk keselamatan diri.
“Antara sebab mereka tidak mahu divaksin adalah kerana tidak yakin selain menyatakan hak untuk menolak suntikan tersebut.
“Mereka juga tidak berpuas hati kerana dikenakan sekatan tertentu oleh kerajaan termasuk tidak dibenarkan rentas negeri dan daerah serta memasuki premis,” katanya.
Beliau berkata demikian ketika ditemui pemberita pada Majlis Meraikan Persaraan Pegawai Kanan, Pegawai Rendah Polis dan Pegawai Awam Polis Diraja Malaysia (PDRM) Perak 2021 Zon 2 di Kompleks Perumahan PDRM Kuala Kangsar di sini hari ini.
Pada majlis tersebut, seramai 105 orang pesara dan bakal pesara zon 2 diraikan meliputi daerah Kuala Kangsar, Taiping, Sungai Siput, Kerian, Selama, Gerik dan Pengkalan Hulu.

Dalam perkembangan sama beliau berkata, hampir 100 peratus pegawai dan anggota polis Kontinjen Perak telah lengkap dua dos suntikan vaksin Covid-19.
Malah katanya, sebahagian besar mereka juga telah menerima dos penggalak vaksin berkenaan.
“Di Perak boleh dikatakan 100 peratus dan ramai juga yang telah mengambil dos penggalak,” katanya.- K! ONLINE


Reen Rahim masuk hospital
Oleh SAIRUL ZAMRI MISRANI

10 November 2021, 4:51 pm
PETALING JAYA – “Doakan Reen okey. Minta maaf pada semua yang Reen terpaksa cancel (batal) mesyuarat, acara dan sebagainya untuk minggu ini”.
Demikian hantaran ringkas yang dimuat naik pelakon sensasi Reen Rahim dalam Instagramnya berkenaan status terkini kesihatannya.
Pada hantaran tersebut, Reen turut memaparkan tangan kirinya yang dicucuk drip dan dipercayai sedang menerima rawatan di salah sebuah hospital.
Meninjau ruangan komen, rata-rata peminat dan rakan artis tertanya-tanya mengenai punca dia dimasukkan ke pusat perubatan tersebut.
“Kenapa tu. Reen sakit apa? Semoga cepat sihat dan sembuh seperti sedia kala.
“Kau da kenapa. Itulah suka sangat melompat-lompat kan dah mendapat. Cepat sembuh tau.

“Lepas ni jangan hiking (mendaki) dan selalu sangat kerap ke gim, jangan nak angkat berat selalu,” tulis netizen yang turut menebak pelakon drama Pujaan Hati Kanda itu dimasukkan ke wad akibat keletihan melampau.
Sementara itu, percubaan Kosmo! untuk mendapatkan respons Reen gagal selepas panggilan dan pesanan WhatsApp tidak berbalas.
Terdahulu, pada Hari Raya Aidilfitri lalu, pemilik nama sebenar Noreen Ashikin Abdul Rahim, 34, disahkan positif Covid-19 dan terpaksa beraya serta menjalani kuarantin kendiri secara berasingan daripada keluarga tersayang. – K! ONLINE


Stigma kemiskinan luar bandar perlu dihapuskan
Oleh FITRI HAZIM

11 November 2021, 9:19 pm
KUALA LUMPUR – Menghapuskan stigma bahawa masyarakat yang tinggal di luar bandar dalam kepompong kemiskinan merupakan cabaran utama Kementerian Pembangunan Luar Bandar (KPLB) pada masa ini.
Menteri Pembangunan Luar Bandar, Datuk Seri Mahdzir Khalid berkata, KPLB kekal komited membangunkan dan menjamin kesejahteraan rakyat dari aspek ekonomi, pendidikan, prasarana dan capaian internet.
“Bagaimanapun cabaran paling utama Kementerian pada masa ini ialah dari sudut minda masyarakat luar bandar untuk menerima sebarang perubahan lebih baik bagi kelangsungan hidup mereka.
“Untuk itu, kementerian perlu menyediakan semua kemudahan ini supaya walaupun mereka ini tinggal di luar bandar namun mereka boleh mendapat peluang pekerjaan melalui keusahawanan, program kemahiran serta penyediaan prasarana dan infrastruktur setara,” katanya dalam program sembang santai bersama media di sini hari ini.-K!ONLINE


Lelaki ceroboh rumah orang tua, noda warga emas
Oleh MOHAMAD FAIZAL HASHIM

11 November 2021, 8:31 pm
JOHOR BAHRU – Seorang lelaki sanggup menceroboh pusat jagaan orang tua untuk melempiaskan nafsunya dengan melakukan perkara tidak senonoh terhadap seorang warga emas berusia 71 tahun di Rumah Kebajikan Orang Tua di Seri Alam, tengah malam semalam.
Dalam kejadian pukul 12.30 tengah malam, suspek yang merupakan pencari besi buruk itu telah ceroboh masuk ke pusat penjagaan orang tua melalui tingkap di tingkat bawah yang tidak bertutup.
Ketua Polis Daerah Seri Alam, Superintendan Mohd. Sohaimi Ishak berkata, polis menerima maklumat berhubung kejadian itu oleh pemilik rumah kebajikan orang tua tersebut setelah dia dimaklumkan pekerja pada pukul 8 pagi hari yang sama.
Katanya, semakan rakaman televisyen litar tertutup (CCTV) terlihat seorang lelaki tempatan telah menceroboh masuk dan melakukan perkara tidak senonoh terhadap mangsa wanita tempatan yang merupakan penghuni rumah tersebut yang sedang tidur.
“Berdasarkan rakaman CCTV yang diperolehi, suspek berusia 45 tahun itu ditahan di kawasan sekitar Desa Cemerlang di sini kira-kira pukul 8 malam hasil maklumat risikan.
“Penahanan suspek itu dilakukan susulan satu laporan polis yang dibuat oleh pemilik rumah kebajikan orang tua berkenaan yang mendakwa pihaknya telah merakam satu perbuatan memecah masuk ke premis,” katanya dalam kenyataan hari ini.

Mohd. Sohaimi berkata, penahanan suspek itu turut membawa kepada penemuan beberapa barangan termasuk pakaian yang dipercayai digunakan suspek ketika melakukan kesalahan berkenaan.
“Berdasarkan barangan dirampas dan rakaman CCTV yang diperolehi, polis mendapati ia adalah sama dengan pakaian digunakan suspek ketika kejadian itu.
“Semakan rekod lampau juga mendapati suspek turut mempunyai satu empat rekod jenayah termasuk tiga membabitkan dadah,” katanya.
Suspek ditahan reman di bawah Seksyen 117 Kanun Prosedur Jenayah selama tujuh hari sehingga Rabu depan bagi membantu siasatan.


Netizen kecam salah eja nama jambatan
Oleh KOSMO!

11 November 2021, 7:00 pm
JAKARTA – Imej sebuah papan tanda yang memaparkan amaran kerja-kerja penutupan sebuah jambatan di Indonesia menjadi tular gara-gara kesilapan ejaan yang memberikan maksud berbeza, lapor laman berita Suara.com semalam.
Menerusi sekeping gambar yang dikongsikan di laman Instagram, nama jambatan tersebut telah dieja secara salah sehingga membawa maksud yang kurang enak.
Jambatan bernama Pelor itu dieja secara salah, di mana huruf ‘o’ dieja dengan huruf  lain.
“Harap maaf kerana kerja-kerja membaik pulih Jambatan Pel*r sedang dilakukan. Jambatan ditutup sepenuhnya,” kata keterangan papan tanda tersebut.
Gambar papan tanda tersebut dikongsikan seorang pengguna dan menjadi tular dengan ramai netizen meluahkan rasa ‘malu’ kerana nama jambatan tersebut telah disalah eja.
“Siapa yang membuat papan tanda itu?” kata seorang netizen.

“Aduh, malu saya membacanya,” kata seorang lagi. – Agensi


Kakaktua bongkar suami curang dengan pembantu rumah
Oleh KOSMO!

11 November 2021, 7:30 pm
BANDAR RAYA KUWAIT, KUWAIT – Seekor burung kakaktua peliharaan di Kuwait mengejutkan majikan wanitanya apabila ia ‘mendedahkan’  hubungan sulit suami wanita berkenaan  dengan pembantu rumah mereka, lapor laman berita Suara.com hari ini.
Kejadian berlaku pada tahun 2016 ketika burung pembongkar rahsia itu kerap berkicau kata-kata manis dan lincah yang tidak pernah diungkap suami kepadanya.
Rupa-rupanya si suami mengungkapkan kata-kata tersebut kepada pembantu rumah mereka dan burung  itu mengajuk kata-kata yang diucapkan sekali gus menimbulkan rasa curiga isterinya, lapor laman berita Arab Times Online.
Wanita yang tidak disebutkan namanya itu berasal dari Hawalli. Dia melaporkan ketidaksetiaan suaminya kepada polis dan menggunakan burung kakaktua itu sebagai bukti.
Isterinya  berminggu-minggu mengesyaki  bahawa si suami menjalinkan hubungan sulit kerana mendapati dia gugup ketika pulang awal dari kerja, lapor akhbar itu.
Ini  bukan kali pertama burung kakaktua mengadukan pemiliknya kerana menjalin hubungan sulit. Pada tahun 2006, seekor burung bernama Ziggy mendedahkan kepada pemiliknya, Chris Taylor bahawa teman wanitanya, Suzy Collins tidak setia.

“Saya sayang awak Gar! kata  burung itu yang mengajuk kata-kata  Suzy mengenai kekasih gelapnya,” demikian menurut BBC. – Agensi


Bomba guna helikopter bawa turun pendaki wanita cedera
Oleh KHAIRULMIZAN YAHYA

11 November 2021, 8:42 pm
JERANTUT – Seorang pendaki wanita terpaksa mendapatkan bantuan Jabatan Bomba dan Penyelamat Malaysia (JBPM) untuk turun daripada Gunung Tahan selepas mengalami kecederaan akibat tergelincir ketika menuruni gunung berkenaan semalam.
Mangsa, Nur Kharatul Syafini ,40, yang ‘terkandas’ di Kem Botak, Gunung Tahan, berjaya dibawa turun menggunakan helikopter jenis MI-16-IV yang diterbangkan ke Padang Sivik, Gua Musang, Kelantan, kira-kira pukul 2.45 petang, hari ini.
Penolong Pengarah Operasi JBPM Pahang, Ismail Abdul Ghani berkata, pihaknya menerima panggilan kecemasan mengenai kejadian itu kira-kira pukul 10.29 malam, semalam.
“Difahamkan, mangsa mula mendaki gunung terbabit bersama sembilan pendaki lain dan seorang pemandu arah pada 8 November lalu.
“Kumpulan pendaki berkenaan menuruni gunung terbabit semalam namun mangsa tergelincir sehingga mengalami keceederaan dipergelangan kaki dan lutut sebelah kanan,”katanya di sini, hari ini.
Menurutnya, susulan itu, seramai enam anggota bomba bersama lima anggota Jabatan Perlindungan Hidupan Liar dan Taman Negara (Perhilitan) serta seorang orang awam ke lokasi kejadian pada pukul 8 pagi tadi bagi membantu mengeluarkan mangsa.

Katanya, bagaimanapun unit udara bomba terpaksa dipanggil untuk mengeluarkan mangsa melalui laluan udara berikutan usaha mengeluarkan mangsa melalui jalan darat menghadapi kesulitan.
“Helikopter bomba berlepas dari Padang Sivik, Gua Musang pada pukul 2.09 petang dan berjaya mengesan kedudukan mangsa kira-kira 20 minit kemudian.
“Sejurus berjaya dibawa turun, mangsa diserahkan kepada unit Perkhidmatan Bantuan Kecemasan dan Perubatan (MERS) dari Balai Bomba dan Penyelamat (BBP) Gua Musang sebelum dibawa ke Hospital Gua Musang, Kelantan,”ujarnya. -K! ONLINE


Gerrard pengurus baharu Villa
Oleh KOSMO!

11 November 2021, 6:59 pm
BIRMINGHAM – Aston Villa mengumumkan pelantikan Steven Gerrard sebagai pengurus baharu pasukan itu berkuat kuasa serta-merta dengan kontrak selama tiga tahun setengah.
Legenda Liverpool berusia 41 tahun itu dilantik bagi mengisi kekosongan ditinggalkan Dean Smith yang dipecat pada Ahad lalu ekoran prestasi hambar dengan lima kekalahan berturut-turut.
“Aston Villa adalah sebuah kelab yang kaya dengan sejarah bola sepak di England. Saya sangat berbangga kerana diberikan kepercayaan sebagai pengurus kelab ini.
“Saya mengambil keputusan kerana tertarik dengan cita-cita tinggi kelab ini. Saya sudah tidak sabar untuk membantu Villa merealisasikan impian tersebut,” kata Gerrard.
Gerrard telah membuktikan kredibilitinya dalam bidang kejurulatihan selepas mengemudi Rangers merangkul kejuaraan Liga Perdana Scotland musim lalu sekali gus menamatkan penantian selama 10 tahun.
Bagaimanapun, tugas lebih mencabar menanti Gerrard kerana Villa ketika ini menduduki tangga ke-16 Liga Perdana Inggeris (EPL), hanya dua mata di atas zon penyingkiran.

Aksi pertama Gerrard bersama Villa selepas ini adalah menentang Brighton di Villa Park pada 20 November ini. – K! ONLINE


Bunuh ahli perniagaan, bekas pencuci kapal kekal ke tali gantung
Oleh NUZULSHAM SHAMSUDDIN

11 November 2021, 7:47 pm
PUTRAJAYA – Seorang bekas pencuci kapal yang disabitkan membunuh seorang ahli perniagaan dengan menikam dan membakar mayat mangsa tujuh tahun lalu kekal dihukum gantung sampai mati oleh Mahkamah Persekutuan di sini hari ini.
Keputusan sebulat suara itu dibuat panel tiga hakim yang diketuai hakim Datuk Vernon Ong Lam Kiat bersama dua lagi hakim Puan Sri Zaleha Yusof dan Datuk Harmindar Singh Dhaliwal selepas menolak rayuan akhir Izwanuddin Kasim,  41, selaku perayu untuk mengetepikan sabitan dan hukuman mati yang dikenakam terhadapnya.
“Setelah meneliti rekod rayuan dan alasan penghakiman oleh Hakim Mahkamah Tinggi yang disahkan oleh Mahkamah Rayuan, kami mendapati tidak ada apa-apa kekhilafan dilakukan oleh kedua-dua mahkamah tersebut.
“Oleh itu, keputusan Mahkamah Tinggi dan Mahkamah Rayuan mensabitkan perayu bagi kesalahan membunuh adalah dikekalkan. Dengan ini rayuan perayu ditolak,” kata hakim Vernon.
Sejurus selepas keputusan itu dibuat, perayu dilihat menangis dan dipeluk oleh bapanya serta ditenangkan oleh ahli keluarga yang hadir pada prosiding hari ini.
Mengikut pertuduhan Izwanuddin bersama dengan seorang lelaki warga Singapura, Noriskandar Zainal Yahya, didakwa membunuh Yong Boon Cheong, 54, di Jalan Skudai, Danga Bay antara pukul 6 dan 7 pagi pada 4 Julai 2014 mengikut Seksyen 302 Kanun Keseksaan.

Bagaimanapun, selepas perbicaraan bermula pada Mac 2015, pendakwaan telah mengemukakan pertuduhan pindaan terhadap Noriskandar mengikut Seksyen 212 Kanun Keseksaan kerana membantu melupuskan mayat.
Lelaki itu kemudian mengaku bersalah dan dijatuhi hukuman penjara lapan tahun oleh Mahkamah Sesyen Johor Bahru.
Pada 1 Oktober 2017, perayu (Izwanuddin) dihukum gantung sampai mati oleh Mahkamah Tinggi Johor Bahru selepas didapati bersalah atas pertuduhan bunuh tersebut manakala manakala rayuannya ditolak pada 30 September 2019.
Dalam prosiding hari ini pendakwaan diwakili Timbalan Pendakwa Raya Timbalan Pendakwa Raya Abdul Ghafar Abd Latif manakala perayu diwakili peguam Rosli Kamaruddin. -K!ONLINE


DBP hargai Tuan Ibrahim guna bahasa Melayu di Glasgow
Oleh MOHD. HUSNI MOHD. NOOR

11 November 2021, 7:46 pm
PUTRAJAYA – Menteri Alam Sekitar dan Air, Datuk Seri Tuan Ibrahim Tuan Man meraih penghargaan daripada Dewan Bahasa dan Pustaka (DBP) susulan berucap dalam Bahasa Melayu pada persidangan antarabangsa di Glasgow, Scotland, semalam.
Penghargaan itu dikongsi DBP menerusi sekeping surat rasmi yang ditandatangani Pengerusi Lembaga Pengelola DBP, Prof. Datuk Seri Dr. Awang Sariyan hari ini.
Surat penghargaan DBP kepada Tuan Ibrahim.
Tuan Ibrahim menerusi hantaran di Facebook berkata, beliau berterima kasih kepada pihak DBP atas penghargaan itu.
“Terima kasih, Prof dan pihak DBP. Insya-Allah, semoga aspirasi DBP dan kita semua untuk menjadikan Bahasa Melayu sebagai bahasa rasmi ASEAN dan bahasa di PBB akan tercapai satu hari nanti,” katanya.
Menerusi surat penghargaan itu, Awang Sariyan merakamkan syabas dan tahniah kepada Tuan Ibrahim kerana mengangkat bahasa kebangsaan dalam forum antarabangsa sekali gus mendukung maruah dan kedaulatan negara.
Jelas Awang Sariyan lagi, beliau positif bahawa Bahasa Melayu dapat ditingkatkan di peringkat antarabangsa.

Sebelum ini, Tuan Ibrahim membuat kemunculan pada Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland dengan menyampaikan ucapan dalam bahasa Melayu.
Beliau menyampaikan kenyataan negara dalam Bahasa Melayu selama kira-kira tiga minit. – K! ONLINE


Motivasi pemain KDA FC terjejas isu tunggakan gaji
Oleh MOHD. RAFIE AZIMI

11 November 2021, 8:12 pm
ALOR SETAR – Motivasi dalam kalangan pemain Kedah Darul Aman FC (KDA FC) dikatakan menurun apabila didakwa berhadapan isu tunggakan gaji selama dua bulan.
Bukan itu sahaja, bonus kemenangan yang dijanjikan juga tidak dibayar selama beberapa bulan atau dipercayai mencecah sehingga 12 perlawanan.
Sumber dalaman memaklumkan, perkara itu antara isu yang membelenggu pasukan sehingga menyebabkan mereka gagal menampilkan aksi terbaik dalam dua aksi  terakhir Piala Malaysia ketika menentang Kelantan United FC dan Melaka United.
“Susah nak cakap pasal benda ini tetapi dalam keadaan pemain sudah memberikan yang terbaik sehingga berjaya mencapai kedudukan kedua dalam Liga Super, sudah tentulah mereka mengharapkan isu gaji tidak berlarutan selain hubungan baik bersama pihak pengurusan.
“Kini lain pula jadinya kerana gaji tertunggak dan bonus kemenangan pun tidak dibayar. Malah bonus atas kejayaan mendapat kedudukan kedua Liga Super yang pernah dijanjikan sebelum ini juga masih ‘kelam’,” katanya di sini hari ini.
Berbanding bonus kemenangan mencecah ribuan ringgit buat pemain pasukan lain, difahamkan bonus sama buat para pemain KDA FC adalah sekitar RM500 sahaja.

Sumber itu memaklumkan, rata-rata pemain ketika ini kecewa kerana tiada dalam kalangan pihak pengurusan datang bertemu mereka bagi membincangkan perkara berkenaan.
Dalam pada itu, Presiden Persatuan Bola Sepak Kedah (KFA), Datuk Seri Muhammad Sanusi Md. Nor ketika ditemui memaklumkan setakat ini beliau tidak mempunyai maklumat berhubung perkara itu.
“Perkara itu kena tanya pengurusan KDA FC. Saya harap tidaklah jadi begitu dan kalau ada, mereka kena usaha untuk bayar,” katanya.
KDA FC bakal bertemu Johor Darul Ta’zim (JDT) di Stadium Darul Aman untuk aksi pertama suku akhir Piala Malaysia pada Ahad ini. – K! ONLINE


PM New Zealand ‘diganggu’ anak ketika bersiaran langsung
Oleh KOSMO!

11 November 2021, 8:30 pm
WELLINGTON, NEW ZEALAND – Sesi penstriman Perdana Menteri New Zealand, Jacinda Ardern terganggu seketika apabila anaknya yang berusia tiga tahun memanggil namanya ketika beliau sedang memberikan ucapan, lapor stesen penyiaran CNN kelmarin.
Dalam sesi penstriman Facebook yang dilakukan dari kediamannya, Ardern sedang memberi makluman kepada penduduk New Zealand mengenai keadaan semasa Covid-19 di negara itu sebelum anaknya, Neve, memanggilnya.
“Ibu?” panggil anaknya.
Ardern dengan pantas menjawab panggilan Neve.
“Kamu perlu tidur, sayang. Sekarang adalah waktu tidur. Pergi masuk ke bilik dan ibu akan datang sebentar lagi,” kata Ardern.
Beliau kemudiannya tertawa sambil menyifatkan kejadian itu sebagai ‘waktu tidur yang salah’.

Selepas meneruskan kembali penstriman tersebut, Neve sekali lagi kembali dan memanggil Ardern sebelum beliau membuat keputusan untuk menamatkan ucapannya.
“Maaf, sayang sebab perlu menunggu lama,” katanya sebelum menamatkan sesi penstriman tersebut. – AGENSI


Saman berjumlah RM231,000 berjaya dikutip dalam tempoh enam jam
11 November 2021, 6:53 pm
KUALA LUMPUR – Sebanyak 1,899 saman trafik melibatkan jumlah RM231,000 berjaya dikutip dalam tempoh enam jam ketika Program Hari Bertemu Pelanggan di pusat beli belah Publika, Dutamas, dekat sini hari ini.
Ketua Polis Kuala Lumpur, Datuk Azmi Abu Kasim berkata, jumlah itu dikutip bermula pukul 10 pagi hingga 4 petang dan ia merupakan satu pencapaian yang sangat baik meskipun dibuat dalam tempoh yang singkat.
“Sebenarnya kita tidak meletakkan sebarang sasaran berkenaan jumlah kompaun hari ini, apa yang penting masyarakat sekitar dapat datang untuk menjelaskan saman yang diadakan pada hari ini,” ujarnya kepada pemberita.
Terdahulu, beliau hadir membuat lawatan pada Program Hari Bertemu Pelanggan di pusat beli belah Publika, Dutamas, dekat sini hari ini.
Turut hadir Timbalan Ketua Polis Kuala Lumpur, Datuk Yahaya Othman dan Ketua Polis Daerah Sentul, Asisten Komisioner Beh Eng Lai.
Mengulas berkenaan program, menurutnya, ia mampu membuka ruang kepada orang ramai memberikan maklum balas berhubung kualiti sistem penyampaian perkhidmatan polis di Kuala Lumpur khususnya.

“Melalui program ini kita dapat mempromosikan konsep ‘Community Policing’ iaitu masyarakat berganding bahu dengan polis dalam usaha menurunkan kadar jenayah dan kita mahu beri kesedaran kepada masyarakat bagi mengelak diri mereka daripada menjadi mangsa jenayah,” katanya.
Sebagai rekod, program berkenaan adalah anjuran Ibu Pejabat Polis Daerah (IPD) Sentul yang menyediakan kaunter saman trafik termasuk ruang pameran, kelengkapan senjata dan barang-barang kes daripada beberapa jabatan dalam Polis Diraja Malaysia (PDRM) termasuk agensi-agensi lain. – K! ONLINE


Seorang pengunjung ‘fun fair’ maut terjatuh buaian berpusing
11 November 2021, 6:55 pm
KAJANG – Seorang pengunjung maut manakala seorang lagi cedera selepas dipercayai terjatuh dari buaian berpusing di sebuah tapak pesta ria atau ‘fun fair’ berhampiran Aeon Jusco Cheras Selatan, dekat sini tengah malam tadi.
Timbalan Ketua Polis Daerah Kajang, Superintendan Mohd. Nasir Drahman berkata, pihak polis menerima panggilan pukul 12.05 malam daripada seorang pekerja tapak pesta ria itu memaklumkan kejadian berkenaan.
“Saksi memaklumkan bahawa terdapat dua lelaki tempatan yang juga pengunjung telah terjatuh dari buaian berpusing di lokasi.
“Salah seorang mangsa berusia 38 tahun disahkan meninggal dunia oleh pihak ambulans (Hospital Kajang) yang hadir di lokasi kejadian manakala seorang lagi mangsa cedera berumur 30-an telah dibawa ke hospital untuk rawatan lanjut,” ujarnya dalam kenyataan hari ini.
Menurutnya, pihaknya masih menyiasat punca sebenar kejadian sama ada terdapat kecuaian daripada pihak tapak pesta ria ataupun daripada mangsa sendiri.
“Setakat ini hasil siasatan awal mendapati tiada sebarang unsur jenayah berlaku di dalam kejadian tersebut.

“Kita telah membuka kertas siasatan dan telah mengklasifikasikan kes terbabit sebagai mati mengejut,” ujarnya.
Jelasnya, mayat mangsa telah dihantar ke Unit Forensik, Hospital Universiti Kebangsaan Malaysia (HUKM) untuk proses bedah siasat yang akan dijalankan dalam tempoh terdekat bagi mengetahui punca kematian. – K! ONLINE


Sebelas negeri terima amaran ribut petir
Oleh KOSMO!

11 November 2021, 5:54 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di sebelas negeri yang dijangka berlarutan sehingga pukul 7 malam ini.
MetMalaysia menerusi satu kenyataan berkata, sebelas negeri yang dijangka dilanda ribut petir adalah Kedah, Pulau Pinang, Perak, Pahang, Selangor, Wilayah Persekutuan (WP) Kuala Lumpur, Negeri Sembilan, Johor, Sarawak, Sabah dan WP Labuan.
“Di Kedah, kawasan yang dijangka dilanda ribut petir adalah di Kulim dan Bandar Baharu manakala di Pulau Pinang pula adalah Seberang Perai Utara, Seberang Perai Tengah dan Seberang Perai Selatan.
“Ribut petir turut dijangka akan melanda Batang Padang dan Muallim, Perak; Tanah Tinggi Cameron, Lipis, Raub, Bentong, Temerloh dan Bera di Pahang serta Hulu Selangor, Gombak juga Hulu Langat di Selangor,” katanya.
Jelas kenyataan itu, ribut petir turut dijangka akan melanda beberapa kawasan di Kuala Lumpur dan Jelebu, Seremban, Kuala Pilah, Rembau dan Jempol di Negeri Sembilan.
“Di Johor, kawasan yang dijangka terlibat adalah di Segamat, Kluang, Mersing dan Kota Tinggi manakala di Sarawak pula akan melibatkan Kuching(Lundu), Kapit(Bukit Mabong, Miri (Marudi) dan Limbang.

“Turut dijangka dilanda ribut petir adalah pedalaman (Sipitang, Tenom, Kuala Penyu dan Beaufort), Tawau (Lahad Datu) dan Sandakan (Kinabatangan dan Sandakan) di Sabah serta beberapa kawasan di Labuan,” ujar kenyataan itu.
Terdahulu, Kosmo! Online semalam melaporkan sekurang-kurangnya 10 buah rumah terjejas di Kampung Parit Buluh, Tampin, Negeri Sembilan susulan banjir kilat yang terjadi selepas hujan lebat lebih satu jam yang mengakibatkan air sungai di kawasan itu melimpah.
Kesemua mangsa yang terlibat juga terpaksa dipindahkan ke pusat pemindahan sementara sebagai langkah berjaga-jaga atas faktor keselamatan. -K! ONLINE


Ancaman demam campak meningkat
Oleh KOSMO!

11 November 2021, 6:36 pm
WASHINGTON – Pusat Kawalan dan Pencegahan Penyakit (CDC) memberi amaran bahawa ancaman global melibatkan penyakit demam campak kini makin buruk selepas 22 juta bayi gagal mendapatkan suntikan vaksin campak akibat pandemik Covid-19, lapor stesen penyiaran CNN semalam.
Virus demam campak adalah antara yang paling mudah berjangkit dan telah membunuh lebih 60,000 individu setahun dengan kebanyakan mangsa terdiri daripada kanak-kanak.
Menurut CDC, kes jangkitan demam campak yang dilaporkan adalah berkurang pada tahun 2020 berbanding tempoh sama antara 2017 hingga 2019.
Bagaimanapun, agensi tersebut berpendapat ia bukanlah satu berita baik.
“Penularan besar-besaran wabak demam campak pada tahun 2020 menunjukkan bahawa jangkitan penyakit tersebut tidak dilaporkan,” kata CDC dalam laporan mingguannya.
Tambah agensi itu, berjuta-juta kanak-kanak terlepas daripada mendapatkan suntikan vaksin demam campak akibat pandemik Covid-19.

“Lebih 22 juta bayi terlepas suntikan dos pertama demam campak, iaitu tiga juta orang lebih ramai berbanding tahun 2019 dan ia merupakan peningkatan tahunan terbesar dalam tempoh 20 tahun,” jelas CDC.
Sementara itu, Pengarah Jabatan Imunisasi, Vaksin dan Biologi Pertubuhan Kesihatan Sedunia, Dr. Kate O’Brien berkata, meskipun kes demam campak adalah berkurang pada tahun 2020, bukti menunjukkan bahawa ancaman wabak itu terus meningkat di seluruh dunia.
“Adalah penting untuk negara-negara memberi vaksinasi Covid-19 kepada penduduknya dengan kadar segera, namun ia memerlukan sumber-sumber baharu supaya tidak mengganggu program-program imunisasi asas,” katanya. – Agensi


Empat kluster baharu dikenal pasti
Oleh SITI A'ISYAH SUKAIMI

11 November 2021, 6:32 pm
PUTRAJAYA – Empat lagi kluster baharu dilaporkan hari ini melibatkan tiga kluster tempat kerja serta satu kluster pendidikan lain, direkodkan di Selangor, Johor, Pahang dan Kuala Lumpur.
Kesemua kluster tersebut antara penyumbang kepada 6,323 kes harian negara manakala, terdapat 25 kes import dengan keseluruhan kes positif Covid-19 sebanyak 2,528,821 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 97 kes (1.5 peratus) kategori tiga, empat dan lima serta 6,226 kes (98.5 peratus) kategori satu dan dua.
“Sebanyak 538 kes sedang dirawat di Unit Rawatan Rapi dan 274 kes memerlukan bantuan pernafasan.
“Terdapat 5,337 kes sembuh dengan jumlah kes sembuh daripada Covid-19 sebanyak 2,435,459 kes,” katanya dalam satu kenyataan akhbar di sini hari ini.Sementara itu, katanya, Sebanyak 48 kes baharu kesemuanya melibatkan Variant of Concern (VOC) iaitu varian Delta(B.1.617.2) dikesan menerusi kajian berterusan dijalankan oleh Integrative Pharmacogenomics Institute (iPROMISE–UiTM).
Beliau berkata, kes baharu tersebut dilaporkan di tiga negeri iaitu Pulau Pinang (34 kes), Pahang (12 kes) dan Perlis (dua kes).

Menurut Noor Hisham, ini menjadikan jumlah kumulatif kes dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 3,830 kes.
“Daripada jumlah tersebut, 3,810 kes adalah VOC manakala 20 kes adalah VOI. Secara keseluruhan, sehingga kini bagi VOC terdapat sebanyak 3,570 kes varian Delta, 226 kes varian Beta dan 14 kes varian Alpha.
“Bagi kes VOI pula, terdapat sebanyak 13 kes varian Theta, empat kes varian Kappa dan tiga kes varian Eta,” katanya. – K!ONLINE


Suami fail permohonan untuk Nynaa kembali taat
Oleh NUZULSHAM SHAMSUDDIN

11 November 2021, 5:39 pm
KUALA LUMPUR – Suami kepada pelakon Nynaa Harizal, Mohamed Fahmi Mohamed Ilyas memfailkan permohonan supaya isterinya kembali taat.
Permohonan itu difailkan Mohamed Fahmi, 29, sebagai plaintif terhadap Nynaa atau nama sebenarnya, Nurul Hanynaa Harizal ,25, selaku defendan di hadapan Penolang Pendaftar Mahkamah Syariah Wilayah Persekutuan Kuala Lumpur Noriah Zakaria.
Tarikh 1 Disember ini ditetapkan untuk sebutan semula kes terhadap permohonan itu.
Berdasarkan dokumen yang diperoleh antara permohonan plaintif, ialah defendan diperintah kembali taat dan pulang kediaman mereka di Jalan Pinang di sini.
Selain itu permohonan turut menyatakan ia bertujuan menyelamatkan pernikahan mereka supaya defendan kembali menjalankan tanggungjawab sebagai isteri dan hidup dalam kasih sayang.
Sementara itu Mohamed Fahmi ketika ditemui selepas prosiding pemfailan permohonan itu, berkata, dia bersedia dan pada bila-bila masa menerima kepulangan isterinya itu.

“I love you sayang (saya cintakan awak). Saya sentiasa ada untuk awak (Nynaa). Awak boleh hubungi saya bila-bila masa…saya harap kita dapat berjumpa dalam masa terdekat,” katanya.
Dalam prosiding hari ini, Mohamed Fahmi diwakili peguam syarie Datuk Zainul Rijal Abu Bakar.
Terdahulu bapa Nyna mengaku tidak bersalah di Mahkamah Majistret di Shah Alam atas kesalahan mengugut dengan mengeluarkan sepucuk pistol terhadap seorang lelaki pada 2 November lalu.
Harizal Hashim, 49, yang juga seorang bekas juruterbang Tentera Udara Diraja Malaysia (TUDM) berpangkat Mejar  membuat pengakuan itu selepas pertuduhan dibacakan di hadapan Majistret Mohamad Redza Azhar Rezali.
Berdasarkan pertuduhan, Harizal yang merupakan bapa Nynaa iaitu pelakon drama ‘Kekasih Paksa Rela’ didakwa menakutkan Mohamad Nur Usry Mohd. Yusoff, 25, dengan mengeluarkan sepucuk pistol jenis CZP-07.
Dia didakwa melakukan kesalahan itu di tepi jalan U13/25J, Jalan Setia Perdana, Alam Nusantara, Setia Alam pada pukul 1.40 pagi pada 2 November lalu.
Mahkamah menetapkan jaminan RM3,000 dengan seorang penjamin dan menetapkan 30 Disember untuk sebutan.
Sebelum ini pada 3 november lalu KOSMO! Online melaporkan Mohamed Fahmi tidak pasti di mana keberadaan isterinya namun mengesyaki Nynaa kini berada di kediaman keluarga mertuanya di Johor selepas ‘dilarikan’ tanpa kebenarannya beberapa hari lalu.
Difahamkan, bapa kepada Nynaa yang merupakan seorang pesara tentera tidak merestui perkahwinan mereka disebabkan faktor kewangan.
Justeru, Mohamed Fahmi telah membuat laporan polis di Ibu Pejabat Polis Daerah Shah Alam semalam berhubung kejadian terbabit dan meminta pihak polis menyelamatkan isterinya yang dakwanya, dilarikan secara paksa.
Fahmi dan Nynaa mendirikan rumah tangga pada 28 Ogos lalu dan tidak dikurniakan cahaya mata. -K!ONLINE


CZBUCG tidak patut dilantik laksana projek
Oleh NORLIZAH ABAS

11 November 2021, 6:44 pm
KUALA LUMPUR – Consortium Zenith Beijing Urban Construction Group Sdn. Bhd. (CZBUCG) tidak sepatutnya dilantik melaksanakan projek terowong dasar laut dan jalan utama di Pulau Pinang kerana syarikat itu terlebih dahulu terlibat dalam rangka penyediaan permohonan kertas cadangan (RFP) yang dikeluarkan.
Bekas Setiausaha Kerajaan Negeri Pulau Pinang, Datuk Seri Farizan Darus memberitahu Mahkamah Sesyen di sini hari ini, syarikat kontraktor itu telah diarah mengambil beberapa langkah termasuk meminda dokumen dan mengembalikannya dalam tempoh seminggu, sekali gus mencerminkan penglibatannya secara langsung dalam draf RFP.
Beliau yang kini Ketua Pegawai Eksekutif (CEO), Penang Infrastructure Corporation Sdn. Bhd. berkata, perkara tersebut tidak pernah dimaklumkan kepada Lembaga Perolehan Negeri Pulau Pinang yang dipengerusikannya.
Menurut Farizan, 62, pihak luar boleh terlibat dalam penyediaan RFP dengan syarat ia tidak terlibat dalam perolehan tender supaya berlaku adil kepada pembida-pembida lain yang juga berkelayakan.
Menurut saksi pendakwaan kesembilan itu, berdasarkan kepada memorandum persefahaman (MoU) dan minit-minit mesyuarat terdahulu seolah-olah menunjukkan syarikat berkenaan diberi keutamaan walhal dasar kerajaan negeri adalah perolehan diberikan secara tender terbuka.
Farizan selanjutnya memberitahu, jika perkara itu dimaklumkan kepada Lembaga Perolehan negeri, beliau perlu melaksanakan arahan Perbendaharaan bahawa lembaga boleh memutuskan projek itu ditender semula dan mengesyorkan cara perolehan lain jika didapati tata cara yang dilakukan tidak mengikut peraturan atau mengesyaki perkara luar aturan berlaku.

Beliau menjelaskan, jika lembaga perolehan dimaklumkan, pihaknya tidak akan membuat keputusan seperti yang telah diambil, sebaliknya menawarkan projek itu secara terus kepada CZBUCG kerana penglibatannya lebih daripada yang terkandung dalam MoU yang dimeterai.
Menurut Farizan, penglibatan CZBUCG dalan penyediaan draf RFP telah menimbulan konflik kepentingan dengan empat pembida lain kerana pastinya kelebihan akan memihak kepada syarikat itu menjadikan lebih kehadapan dalam penyediaan dokumen.
Ketika prosiding berlangsung, peguam Gobind Singh Deo yang mengetuai pasukan pembelaan mengkritik cara Timbalan Pendakwa Raya Wan Shaharuddin Wan Ladin mengendalikan pendakwaan dengan merujuk istilah `pendakwaan oleh pihak media’ yang didakwanya bertujuan memburukkan imej Guan Eng.
Bagaimanapun, Wan Shaharuddin menafikan beliau mensensasikan perbicaraan itu kerana mahkamah yang mendengar keterangan saksi-saksi dan membuat keputusan terhadap tertuduh.
Perbicaraan di hadapan Hakim Azura Alwi bersambung esok. -K!ONLINE


Wanita dakwa rumah tangga bahagia walaupun suami gay
Oleh KOSMO!

11 November 2021, 6:00 pm
YPSILANTI, MICHIGAN – Seorang wanita di  Michigan, Amerika Syarikat mendedahkan bahawa dia menjalani kehidupan rumah tangga yang bahagia meskipun suaminya merupakan seorang lelaki daripada golongan lesbian, gay, biseksual dan transgender (LGBT), lapor akhbar New York Post semalam.
Brynn Embley, 35, dan suaminya, Matthew Neilson, 33 yang kini dikurniakan dua orang anak mengakui mempunyai persamaan yang kuat serta hubungan intim yang hebat.
Menurut Embley, dia mengaku ada kalanya berasa tidak yakin terhadap rumah tangga mereka.
Bagaimanapun, wanita itu berpendapat bahawa hubungan mereka lebih erat kerana masing-masing tidak memberikan fokus kepada paras rupa.
“Terdapat persamaan perasaan antara kami  dan kami saling melengkapi,” kata Embley.
Sementara itu, bagi Neilson, dia sedar bahawa terdapat orang di sekeliling mereka  yang berpendapat bahawa hubungan tersebut  adalah ‘salah’.

“Saya enggan memberi perhatian terhadap kata-kata negatif yang akan membuatkan saya berasa tidak gembira.
“Kami berdua percaya bahawa terdapat beberapa elemen yang menguatkan hubungan ini dan sekiranya bahagian itu menjadi sukar, kami boleh mengharunginya bersama,” kata lelaki itu. – Agensi


Jenazah mangsa kelar, anak lelaki selamat dikebumikan
Oleh OTHMAN YAHAYA

11 November 2021, 6:47 pm
GURUN – Jenazah warga emas, Sarah Jon,70, yang maut dipercayai akibat dikelar anak sendiri dalam kejadian di Kampung Batu 5, Jalan Jeniang semalam selamat dikebumikan di Tanah Perkuburan Islam Sungai Badak di sini hari ini.
Turut dikebumikan di tanah perkuburan sama ialah anak lelakinya berusia 31 tahun yang maut digilis lori tangki kira-kira sejam selepas kejadian kelar tersebut.
Proses pengebumian selesai kira-kira pukul 5.30 petang ini.
Terdahulu, jenazah dua beranak itu dimandi dan dikafankan selepas selesai bedah siasat di Jabatan Forensik Hospital Sultanah Bahiyah (HSB), Alor Setar.
Jenazah dua beranak itu kemudian dibawa ke Masjid Pekan Gurun kira-kira pukul 4.15 petang untuk disembahyangkan.
Sementara itu, anak kedua mangsa yang enggan dikenali berkata, dia dan kakaknya reda dengan ketentuan Ilahi apabila kehilangan dua ahli keluarga serentak.

“Kami berharap kejadian yang menimpa keluarga kami ini tidak lagi diperbesar-besarkan sebagai menjaga sensitiviti semua pihak.
“Jika terdapat gambar atau apa sahaja berkaitan kes ini kami berharap ia tidak lagi disebarkan,” katanya ketika ditemui di tanah perkuburan petang ini.
Kosmo! hari ini melaporkan kejadian tragis seorang anak dipercayai bertindak mengelar leher ibunya sendiri dalam kejadian di rumah mangsa di Kampung Batu 5, Jalan Jeniang di sini.
Tragedi berdarah itu tidak berakhir di situ sahaja, apabila selepas kejadian, suspek pula maut digilis lori tangki dalam kemalangan ngeri, kira-kira satu
kilometer dari rumah mangsa. – K! ONLINE


Kes bunuh ah long dipercayai berkaitan kongsi gelap
Oleh ISKANDAR SHAH MOHAMED

11 November 2021, 6:50 pm
KLANG – Polis tidak menolak kemungkinan kes bunuh seorang pemberi pinjaman wang atau ah long di hadapan sebuah restoran di Bandar Bukit Tinggi di sini, Sabtu lalu mempunyai kaitan dengan kumpulan kongsi gelap.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, motif awal kejadian itu dikenal pasti selepas pihaknya menahan seramai 16 suspek setakat ini.
Katanya, kesemua individu itu termasuk lapan lelaki dan dua wanita yang diberkas dalam beberapa operasi di sekitar Lembah Klang dan Johor semalam.
“Kita percaya kes pembunuhan itu mungkin melibatkan kumpulan kongsi gelap.
“Siasatan lanjut bagaimanapun sedang dijalankan termasuk mengenal pasti sama ada semua suspek merupakan ahli kongsi atau sebaliknya,” katanya ketika ditemui di Jambatan Kota, Jalan Tengku Kelana di sini, petang tadi. -K! ONLINE


MEDAC sedia bantu koperasi sekolah kembali jana pendapatan
Oleh MOHAMAD NAUFAL MOHAMAD IDRIS

11 November 2021, 5:27 pm
SHAH ALAM – Kementerian Pembangunan Usahawan dan Koperasi (MEDAC) bersedia membantu mana-mana koperasi sekolah yang terjejas akibat pandemik Covid-19.
Menterinya, Tan Sri Noh Omar berkata, sebelum pandemik itu terdapat koperasi yang mampu menjana pendapatan tinggi seperti koperasi Kolej Tunku Kursiah sehingga RM1juta.
Katanya, terdapat 2,457 koperasi sekolah di seluruh Malaysia dengan keahlian sebanyak 1.2 juta ahli.
“Pandemik Covid-19 turut memberikan kesan kepada koperasi sekolah susulan penutupan sekolah.
“Jadi, kita sedia bantu mereka yang terjejas ini untuk kembali berdaya saing,” katanya selepas merasmikan Program Prestij 2021 peringkat Jabatan Pendidikan Negeri (JPN) Selangor di Hotel Mardhiyyah, di sini, hari ini. -K! ONLINE


Dua penunggang motosikal parah dalam kemalangan jalan raya
Oleh FITRI HAZIM

11 November 2021, 4:55 pm
PETALING JAYA – Dua penunggang motosikal cedera parah dalam insiden kemalangan jalan raya melibatkan empat buah kenderaan di Jalan Kuching, Kuala Lumpur, Selasa lalu.
Timbalan Ketua Jabatan Siasatan dan Penguatkuasaan Trafik, Superintendan Zulkafli Chek Lah berkata, kejadian terbabit berlaku kira-kira pukul 11:50 malam.
“Siasatan awal mendapati kemalangan melibatkan dua buah kenderaan jenis Perodua Viva dan Toyota Vios serta dua buah motosikal jenis Yamaha Skuter dan Modenas Kriss.
“Pemandu kenderaan jenis Perodua Viva yang dipandu oleh seorang lelaki yang sedang memandu dari arah bulatan Kinabalu menghala ke Kepong, setibanya di lokasi kemalangan pemandu kenderaan tersebut telah hilang kawalan dan terbabas sehingga memasuki laluan bertentangan dan melanggar kenderaan jenis Toyota Vios.
“Akibat kemalangan tersebut dua buah motosikal dari arah Jalan Kuching ke pusat bandar tidak dapat mengelak dan melanggar kenderaan yang terlibat,” katanya dalam kenyataan hari ini.
Zulkafli turut menjelaskan dua penunggang motosikal yang mengalami kecederaan parah telah dibawa ke hospital untuk rawatan lanjut.

Sementara itu, pemandu kenderaan Perodua Viva itu tidak mengalami sebarang kecederaan dan telah dikesan untuk tindakan susulan.
Orang ramai yang mempunyai maklumat atau berada di tempat kejadian diminta tampil ke balai polis yang berhampiran atau hubungi Balai Polis Trafik (JSPT), Jalan Tun H.S. Lee di talian 03-2071 9999 atau hotline JSPT Kuala Lumpur di talian 03-20260267/69 untuk membantu siasatan. – K! ONLINE


Lari tinggalkan cecair, kartrij vape bernilai RM106,000
Oleh YATIMIN ABDULLAH

11 November 2021, 5:10 pm
TUMPAT – Sekumpulan lelaki sanggup meninggalkan cecair dan kartrij vape bernilai RM106,000 yang cuba diseludup ke negara jiran selepas kegiatan mereka dikesan Batalion 8 Pasukan Gerakan Am (PGA) di kawasan pangkalan haram Pasir, Pengkalan Kubor di sini semalam.
Pegawai Pemerintah Medan PGA, Superintendan Nor Azizan Yusof berkata, kumpulan lelaki itu telah bertindak melarikan diri dengan menaiki perahu ke negara jiran selepas menyedari kehadiran anggota penguat kuasa.
Menurutnya, pemeriksaan awal di lokasi berkenaan telah menemui kotak-kotak yang mengandungi cecair dan kartrij vape.
“Pemeriksaan lanjut mendapati, sebanyak 722 botol cecair vape 2,460 kartrij cuba diseludup ke negara jiran.
“Kesemua barangan rampasan itu dibawa ke Kompeni Taktikal, Kuala Jambu sebelum diserahkan kepada Kementerian Kesihatan untuk tindakan lanjut,” katanya dalam satu kenyataan di sini hari ini.
Katanya, kes disiasat mengikut Seksyen 9 Akta Racun 1952. – K! ONLINE


[VIDEO] Bulu burung dalam tong proses kicap
Oleh SITI NUR MAS ERAH AMRAN

11 November 2021, 5:03 pm
SEBERANG PERAI – Dedaun kering, ranting kecil dan bulu burung antara objek yang ditemui di dalam tong perapan kacang soya di sebuah kilang menghasilkan kicap di Bagan Ajam, Butterworth di sini semasa Ops Bersih hari ini.
Lebih menjijikkan lagi, tong gentian kaca yang digunakan untuk proses perapan juga didapati amat uzur ekoran faktor cuaca di kilang yang beroperasi sejak kira-kira 50 tahun itu.
Menerusi pemeriksaan oleh Bahagian Keselamatan dan Kualiti Makanan (BKKM), Jabatan Kesihatan Negeri Pulau Pinang (JKNPP) itu, pemilik kilang juga dipercayai cuba menjimatkan kos dengan mengitar semula botol kicap tanpa mengikut prosedur operasi standard (SOP).
Pegawai Kesihatan Persekitaran BKKM JKNPP, Mohd. Wazir Khalid berkata, pihaknya mendapati tong gentian kaca yang digunakan sejak kira-kira 20 tahun lalu juga telah mereput dan masih digunakan.
“Kita turut menemui daun dan bulu binatang. Tidak mustahil najis burung pun boleh termasuk semasa proses pemerapan kacang soya.
“Selain itu, pihak kilang turut menggunakan botol kitar semula tetapi cara pembersihan hanya dibuat secara manual malah tahi cicak turut ditemui atas pelapik penutup botol selain terdapat kulat di atas pelapik pengering kacang soya yang dikhuatiri boleh menyebabkan keracunan makanan,” katanya kepada pemberita semasa operasi itu hari ini.

Sementara itu, dalam serbuan berasingan di sebuah kilang roti di Raja Uda, Butterworth, pihaknya turut mendapati dulang roti yang kotor dan berkerak malah turut dipenuhi tahi tikus di atas dulang pembakar.
Secara keseluruhannya, sebanyak sembilan kompaun berjumlah hampir RM9,000 dikeluarkan ke atas kedua-dua premis atas pelbagai kesalahan. – K! ONLINE


187,690 usahawan terjejas dibantu – Noh Omar
Oleh MOHD RASDAN AHMAD

11 November 2021, 4:49 pm
PETALING JAYA – Kementerian Pembangunan Usahawan dan Koperasi menjelaskan seramai 187,690 usahawan dan koperasi yang terjejas sejak tempoh September hingga 31 Oktober lalu telah menerima bantuan pembiayaan termasuk moratorium.
Menterinya, Tan Sri Noh Omar berkata, selain itu sebanyak 2,618 usahawan baharu dalam kalangan golongan hilang pekerjaan termasuk belia serta graduan telah diberi latihan untuk menceburi bidang keusahawanan.
“Seramai 7,113 perusahaan mikro, kecil dan sederhana (PMKS) telah dibantu bagi memperkukuh daya tahan perniagaan melalui adaptasi teknologi.
“Selaras dengan aspirasi Dasar Keusahawanan Nasional 2030 dalam membina ‘bangsa usahawan’ dan menjadikan Malaysia sebagai negara keusahawanan unggul, beberapa garis panduan dan strategi telah disusun bagi memantapkan pelaksanaan pendidikan dan kemahiran keusahawanan,” katanya pada sesi soal jawab di Dewan Rakyat hari ini.
Beliau berkata demikian ketika menjawab soalan Datuk Seri Ahmad Maslan (Pontian-BN) yang ingin tahu mengenai sasaran PMKS, kejayaan yang telah dicapai dan tindakan untuk membantu mereka membina ‘bangsa usahawan’ dan menjadikan negara sebagai negara keusahawanan.
Dalam pada itu, Noh berkata, usaha melahirkan budaya ‘bangsa usahawan’ telah bermula sejak di peringkat sekolah lagi antaranya melalui penubuhan koperasi.

“Selain itu, Kementerian Pendidikan (KPM) telah mewujudkan elemen atau komponen keusahawanan sedia ada yang telah dimasukkan dalam elemen merentas kurikulum.
“Kurikulum tersebut termasuk di peringkat sekolah rendah dan menengah di samping mata pelajaran khusus keusahawanan di bawah bahagian pendidikan dan latihan teknikal vokasional,” jelasnya. – K! ONLINE


Pelajar UiTM positif selepas hadiri program kepimpinan anjuran parti politik
Oleh DIYANATUL ATIQAH ZAKARYA

11 November 2021, 5:07 pm
MELAKA – Pelajar Universiti Teknologi Mara (UiTM) Lendu dijangkiti Covid-19 selepas menghadiri program kepimpinan didakwa anjuran sebuah badan bukan kerajaan (NGO) dan parti politik di sebuah resort mewah di daerah Alor Gajah, minggu lalu.
Pengarah Kesihatan Melaka Dr. Rusdi Abd. Rahman berkata, Pejabat Kesihatan Daerah (PKD) Alor Gajah telah menerima notifikasi daripada klinik UiTM Lendu berhubung seorang pelajar didapati positif Covid-19 hasil keputusan Kit Ujian Pantas (RTK) Antigen, kelmarin.
Rusdi Abd. Rahman
Ujarnya, selain itu lapan orang pelajar lain pula dilaporkan turut mengalami gejala jangkitan salur pernafasan atas (URTI) dan siasatan lanjut mendapati kesemua pelajar itu telah menghadiri satu program kepimpinan pada 3 hingga 7 November lalu.
“Kesemua sembilan pelajar terbabit telah menjalani ujian RT-PCR dan keputusan akan diketahui dalam tempoh terdekat.
“Hasil siasatan kita dapati, mereka ini telah menghadiri satu program kepimpinan di sebuah resort di Alor Gajah pada minggu sebelum pulang ke kampus berkenaan,” katanya dalam satu kenyataan akhbar dikeluarkan di sini, hari ini.
Tambahnya, secara keseluruhan sekurang-kurangnya 45 orang pelajar telah menghadiri program tersebut melibatkan beberapa cawangan UiTM di negeri ini.

“Pelajar lain yang menjadi kontak kepada kes disyaki Covid-19 tersebut sedang dikenalpasti untuk diisolasi sebagai langkah awal mengekang penularan jangkitan.
“Beberapa kolej kediaman pelajar di UiTM Lendu juga telah diberikan notis penutupan di bawah Akta Pencegahan dan Pengawalan Penyakit berjangkit 1988 bermula 11 sehingga 20 November ini,” katanya.
Ujarnya lagi, siasatan lanjut sedang dijalankan dengan terperinci oleh jabatan kesihatan.
“Orang ramai yang menjadi kontak rapat kepada mereka disarankan untuk kuarantin kendiri serta menghubungi Bilik Gerakan PKD Alor Gajah di talian 06-5566 390 untuk saringan kesihatan segera.
“Untuk mendapatkan maklumat sahih dan sebarang pertanyaan mengenai perkara tersebut, orang ramai boleh menghubungi Crisis Preparedness and Response Center (CPRC) Melaka di talian 06-2345999 atau melalui e-mel [email protected],” katanya. – K! ONLINE


Ivermectin tidak selamat, kesan berganda cirit-birit
Oleh MOHD RASDAN AHMAD

11 November 2021, 4:57 pm
PETALING JAYA – Kementerian Kesihatan (KKM) melarang penggunaan Ivermectin untuk merawat pesakit Covid-19 selepas kajian mendapati ubat berkenaan tidak selamat digunakan selepas hasil kajian Ivermectin (I-TECH) mendapati ubat berkenaan boleh memberikan kesan berganda berkaitan dengan cirit-birit.
Timbalan Menteri Kesihatan I, Datuk Dr. Noor Azmi Ghazali, berkata kementerian ketika ini belum mempunyai data lengkap mengenai kesan advers ubat antiparasit yang dikhususkan kepada binatang itu dan KKM ketika ini belum mengetahui secara jelas mengenai kesan lain susulan pengambilan ubat berkenaan secara ‘off-label’.
“Kita takut dos, penyerapan atau apa-apa berkaitan Ivermectin ini boleh memberi kesan kepada manusia, sebab itu keputusan selepas kajian dilakukan.
“Bukan kerana kerajaan tidak mahu beri (kelulusan penggunaan Ivermectin secara ‘off-label’) tetapi kita memikirkan keselamatan dan kepentingan rakyat,” katanya ketika sesi jawab lisan di Parlimen hari ini.
Beliau berkata demikian ketika menjawab soalan tambahan R. Sivarasah (Sungai Buloh- PH) mengenai keputusan kerajaan menghalang penggunaan Ivermectin secara ‘off label’ pada sesi lisan di Persidangan Dewan Rakyat. – K! ONLINE


[VIDEO] Ramai mengucap panjang lihat budak panjat balkoni
Oleh NABIL AIMAN NOR AZWAN

11 November 2021, 5:29 pm
PETALING JAYA – Seorang pengguna media sosial berkongsi tindakan seorang kanak-kanak perempuan dengan aksi berbahaya bermain di luar balkoni sebuah pangsapuri dipercayai berlaku di Selayang, Selangor.
Tindakan budak perempuan tersebut mengundang kerisauan orang ramai kerana ia mampu menyebabkan kemalangan maut jika kanak-kanak itu jatuh disebabkan paras ketinggian kawasan itu.
Menerusi sebuah video berdurasi 33 saat itu, budak perempuan berkenaan dengan jelas berdiri di hujung balkoni sambil melihat keadaan sekeliling sebelum bertindak memanjat semula pagar untuk masuk ke rumah.
Video berkenaan mendapat lebih 5,000 reaksi dan dihujani lebih 2,000 komen di media sosial Facebook.
Salah seorang pengguna @Hassan Noh berkata, tindakan kanak-kanak itu boleh membahayakan nyawa sendiri dan dia berpesan pada ibu bapa budak perempuan itu agar sentiasa peka dengan keadaan agar tidak menyesal di kemudian hari.
“Tindakan budak perempuan itu sangat berbahaya, kalau ditakdirkan dia terjatuh mungkin tidak boleh diselamatkan kerana paras ketinggian blok itu sangatlah tinggi.

“Kepada ibu bapa kanak-kanak tersebut sila fokus pada tingkah laku anak-anak anda, jika berlaku apa-apa insiden yang tidak diingini jangan menyesal di kemudian hari dan tunding jari pada orang lain,” ujarnya.
Sementara itu, @Sahbiah Acik berkata, dia memberi nasihat kepada ibu bapa yang menetap di kawasan perumahan seperti ini agar sentisa berjaga-jaga dan sentiasa pastikan pintu dan tingkap berkunci.
“Allahuakhbar, rumah macam ini memang kena lebih berjaga-jaga pesanan buat ibubapa, kalau jatuh nanti menangis tak berlagu mak ayah awak, lebih baik kunci dan letak kunci tinggi-tinggi jangan sampai anak boleh capai,” jelasnya. – K! ONLINE.